Wormhole: Bolehkah Kita Kembali Ke Masa Lalu?

Setiap orang pasti pernah mengimpikan untuk kembali ke masa lalu. Ada yang ingin kembali ke kurun ke-15 untuk melihat sendiri keagungan Kesultanan Melayu Melaka. Ada juga yang ingin kembali ke tempoh perang dunia kedua untuk menghalang si misai kontot meluaskan kuasanya.

Tidak kurang juga orang yang ingin berjumpa dengan nenek moyang mereka yang telah lama meninggalkan dunia. Setiap orang pasti ada impian masing-masing yang ingin mereka realisasikan sekiranya mereka boleh merentas masa.

Namun adakah wujud suatu platform yang membenarkan manusia merentas masa dan kembali ke masa lalu?

Teori Relativiti Istimewa mengatakan kita hanya dibenarkan kembara ke masa hadapan, namun bukan ke masa lalu. Teori Relativiti Umum pula mengusulkan beberapa senario pengembaraan masa, tetapi hanya satu sahaja yang berkemungkinan mampu membawa manusia ke masa lampau, iaitu ‘wormhole’.

Teori Asal Usul ‘Wormhole’

Teori ‘wormhole’ mula diperkenalkan oleh Albert Einstein dan Nathan Rosen pada tahun 1935 dan ia dikenali sebagai jambatan Einstein-Rosen. Ia pada asalnya merupakan sebuah percubaan untuk menentang hujah kuantum mekanik tentang keterikatan kuantum (quantum entanglement). Namun apa yang terhasil ialah sebuah huraian matematik yang menjelaskan struktur terowong yang menghubungkan dua titik ruang-masa yang berbeza.

Terowong ini berpotensi untuk menjadi sebuah jalan pintas untuk perjalanan interstellar atau intergalaksi yang kebiasaannya memakan masa berjuta tahun cahaya. Dengan terowong ini kita bukan sahaja boleh mengembara dari suatu galaksi ke galaksi yang lain dalam masa seminggu dua, kita juga bahkan boleh kembali ke tempat asal sebelum kita sempat memulakan perjalanan tersebut. Dalam kata lain, ‘wormhole’ (secara teori) membenarkan kita untuk kembali ke masa lalu.

Walaupun konsep ‘wormhole’ atau jambatan Einstein-Rosen sering digunakan dalam filem sains fikyen seperti Interstellar, Thor dan Star Trek, kebarangkalian untuk ‘wormhole’ ini wujud di angkasa lepas adalah sangat rendah. Ini kerana struktur ‘wormhole’ itu sendiri yang tidak stabil dan berpotensi untuk runtuh akibat daya tarikan gravitinya sendiri.

Cara Membina ‘Mesin Masa’

Recipe for a dragon stew: First, find a dragon…
Matt Visser, Lorentzian Wormholes

Untuk mencipta ‘wormhole’, seseorang itu perlu mengumpul tenaga positif dengan jumlah yang sangat banyak bagi membuka pintu masuk atau corong ke dalam fabrik ruang-masa – seperti lohong hitam. Namun teknologi yang kita ada sekarang belum cukup canggih untuk membenarkan perkara itu berlaku.

Ramuan kedua, dan yang paling penting, bagi mencipta sebuah ‘wormhole’ yang stabil ialah jirim yang mempunyai jisim negatif dan ketumpatan tenaga negatif.  Jirim ini dikenali sebagai jirim eksotik (exotic matter).

Kewujudan jirim eksotik ini akan memastikan ‘wormhole’ sentiasa terbuka dan tidak tertutup dengan sendirinya. Hal ini kerana jisim negatif, serta ketumpatan tenaga negatif, mempunyai sifat yang menolak objek (termasuklah ruang-masa itu sendiri) keluar, bertentangan dengan sifat graviti yang menarik objek ke arah satu sama lain.

Tapi wujudkah jirim eksotik dalam alam semesta ini? Teori kuantum fizik mengatakan ‘mungkin ya’. Dalam kuantum fizik, tenaga dibenarkan untuk menjadi negatif di sesuatu tempat, dengan syarat ia adalah positif di tempat yang lain.

Kewujudan tenaga negatif ini dibuktikan dengan fenomena ‘kesan Casimir’, dimana dua plat logam yang menghadap satu sama lain (dalam persekitaran vakum), akan bergerak ke arah satu sama lain dan kemudiannya bercantum. Daya yang menarik dua logam ini terhasil daripada kewujudan tenaga negatif yang wujud di antara dua logam tersebut.

Bolehkah Kita Kembali Ke Masa Lalu?

Manusia seakan sudah mempunyai pengetahuan yang cukup untuk membina ‘wormhole’ dengan adanya deskripsi matematik dan bukti eksperimen yang kukuh. Ilmu fizik yang kita ada sekarang memungkinkan ‘wormhole’ akan berjaya dijumpai ataupun dicipta dalam beberapa abad yang akan datang. Tapi kenapa sampai sekarang tidak ada individu yang datang dari masa hadapan dan mengajar kita cara untuk mencipta ‘wormhole’ tersebut?

Jawapan kepada persoalan diatas berkait rapat dengan isu logik pengembaraan masa. Contoh yang terdekat ialah ‘Grandfather Paradox’, dimana seseorang itu mengembara ke masa lampau menggunakan mesin masa dan menghalang datuk dan neneknya daripada bertemu, lalu menyebabkan ibu atau bapanya tidak lahir dan hidup di dunia, dan seterusnya menghalang kewujudan dirinya sendiri.

Ia sangat tidak masuk akal. Ada banyak lagi contoh senario paradoks rentas masa yang anda boleh baca di internet. Kesemua paradoks pengembaraan masa ini berkongsi masalah yang sama – masalah logik. Ia mungkin menjadi asbab kenapa sampai sekarang tidak ada manusia yang berjaya kembali ke masa lalu.

Selain itu, pada tahun 1992, Stephen Hawking mengusulkan sebuah hipotesis yang bertajuk ‘Chronology Protection Conjecture’. Hipotesis ini menyatakan bahawa alam semesta akan melindungi dirinya sendiri daripada membentuk CTC (Closed Timelike Curve), atau sebarang struktur yang mempunyai CTC – seperti ‘wormhole’ itu sendiri. Dalam kata lain, hukum fizik itu sendiri yang bertindak menghalang sebarang objek makroskopik untuk mengembara ke masa lalu.

Disini kita boleh simpulkan bahawa kembara merentas masa mungkin tidak berlaku untuk masa sekarang. Ia juga mungkin tidak berlaku dalam masa seratus tahun yang akan datang. Tapi peminat sains fiksyen usahlah berasa sedih dan kecewa. Ada sebuah sinar harapan yang sedang menanti untuk merealisasikan impian agung ini. Sinar harapan itu adalah M-Theory, sebuah teori penyatuan untuk Teori Relativiti Umum dan kuantum mekanik.

RUJUKAN:

Bambi, C., & Stojkovic, D. (2021). Astrophysical Wormholes. Universe, 7(5), 136. https://doi.org/10.3390/universe7050136

Mostepanenko, V. M., & Trunov, N. N. (1988). The Casimir effect and its applications. Soviet Physics Uspekhi, 31(11), 965–987. https://doi.org/10.1070/pu1988v031n11abeh005641

Hawking, S. W. (1992). Chronology protection conjecture. Physical Review D, 46(2), 603–611. https://doi.org/10.1103/physrevd.46.603

Artikel dikirimkan oleh Amier Hakeem untuk The Patriots.


Kisah Perang Saudara Sebenar Di Sebalik House of the Dragon

Semua orang tahu drama terbaru HBO, House of the Dragon merupakan prekuel kepada Game of Thrones. Dan seperti siri novel A Song of Fire and Ice yang dikarang George R.R. Martin, kisah perebutan takhta ahli-ahli kerabat Targaryen dalam House of the Dragon diinspirasikan daripada peristiwa sebenar. Peristiwa yang dimaksudkan ialah The Anαrchψ (Anαrkι) yang berlaku dari 1138 hingga November 1153.

Punca αnαrkι ini tercetus berikutan kemangkatan William Adelin, satu-satunya putera sah taraf Raja Henry I. Adelin mangkat akibat terjatuh dalam air dan lemas selepas kapal yang dinaikinya White Ship karam sekitar tahun 1120. Justeru, sebagai jalan penyelesaian, Henry I berkahwin dengan seorang wanita bernama Adeliza of Louvain. Baginda berharap dengan perkahwinan ini, ia dapat menghasilkan pewaris takhta lelaki yang baru.

Malangnya, hasrat baginda untuk mendapatkan seorang putera tidak kesampaian. Dan ini menimbulkan kegusaran kepada ramai bangsawan Inggeris ketika itu. Sekiranya Henry I mangkat tanpa meninggalkan pewaris, siapa yang bakal jadi pewaris? Ini kerana semasa era pemerintahan baginda, pemerintahannya dianggap stabil dan kuat. Persoalan ini jika dibiarkan boleh saja mencetuskan huru-hara di seluruh negara.

Sebelum itu, kami cadangkan korang dapatkan POLITIK UNTUK PEMULA. Perebutan kuasa sentiasa berlaku tanpa mengira apa jua sistem politik termasuk sistem monarki. Ia sentiasa ada tanpa mengira masa atau tempat. Nak tahu lagi pasal sistem politik, dapatkan POLITIK UNTUK PEMULA sekarang! Beli di Shopee: https://shopee.com.my/The-Patriots-Politik-Untuk-Pemula-(Ayman-Rashdan-Wong)-i.238336777.3282451258

Henry I melihat ada jawapan untuk persoalan tersebut: Maharani Matilda. Matilda yang merupakan bekas balu kepada Maharaja Empayar Rom Suci (Holy Roman Empire) Henry V bukan orang lain di mata baginda. Ini kerana baginda merupakan seorang lagi putera sah taraf Henry I selain Adelin. Tatkala persoalan tentang takhta timbul, Matilda pada ketika itu merupakan isteri Geoffrey of Anjou, seorang bangsawan yang memerintah Anjou, Touraine dan Maine (semua wilayah Perancis).

Tetapi seperti mana keputusan Raja Viserys Targaryen (Paddy Considine) melantik puterinya, Rhaenyra Targaryen (Emma D’Arcy) sebagai pewaris takhta yang dianggap tidak popular, nasib sama menimpa Henry I. Selepas baginda mengumumkan Matilda sebagai pewaris takhta, ia mengundang rasa tidak puas hati ramai bangsawan Inggeris atas banyak sebab.

Pertama, Matilda jarang menghabiskan masa di England dan banyak berada di luar negara. Kedua, suami barunya Geoffrey of Anjou juga tidak popular dan secara teknikalnya berperang dengan Henry I tatkala baginda mangkat pada 1 Disember 1135. Selain itu, England juga tidak mempunyai ratu sebagai pemerintah. Jadi, semua orang memerhati langkah ini dengan rasa curiga.

Keadaan ini tidak dibantu dengan hubungan renggang Henry I dengan Matilda dan Geoffrey of Anjou. Sebagai hadiah perkahwinan, baginda dijanjikan beberapa buah istana di Normandy tetapi tidak dinyatakan bila baginda boleh mengambilnya. Selain itu, tindakan Geoffrey yang mendesak bangsawan-bangsawan Norman memberi taat setia kepadanya dianggap mengancam kedudukan Henry I. Dan apa yang dibimbangi baginda menjadi kenyataan apabila Matilda dan Geoffrey memilih memihak pεmbεrontαk apabila wujud pemberontakan terhadapnya.

Ini turut menjelaskan mengapa selepas baginda mangkat pada 1 Disember 1135, mereka memilih menyatakan sokongan kepada Stephen of Blois. Merupakan sebahagian daripada orang kepercayaan Henry I, Stephen turut disokong oleh adindanya, Bishop Henry of Clois. Dengan sokongan gereja dan bangsawan-bangsawan Inggeris, Stephen diangkat sebagai raja pada 22 Disember.

Matilda yang ketika itu sudah berada di England cuba menghalang tetapi tidak berjaya. Ini ditambah dengan tindakan Stephen yang mengepung kedudukan baginda di Istana Arundel pada 1139. Disebabkan baginda tidak mengisytiharkannya sebagai musuh, Matilda diberi ruang untuk keluar dengan selamat dari istana sebelum bergabung dengan kekanda tirinya Robert of Gloucester di Bristol.

Tapi apa kejadahnya tempoh ini digelar sebagai Anαrkι? Ia dipanggil sedemikian kerana tak lama selepas menaiki takhta, Stephen mula meminggirkan golongan bangsawan Inggeris dan menaikkan sekutu-sekutunya. Geng gereja juga mengamuk selepas Bishop of Salisbury ditahan atas perintah baginda. Akibatnya, sesetengah memilih menyokong Matilda. Tapi dalam tempoh tersebut, penyokong kedua-dua figura sentiasa mengubah kesetiaan mereka – dah macam Ilsa Faust dalam Mission Impossible: Rogue Nation!

Sudahlah ‘melompat macam katak’ sesuka hati. Bangsawan-bangsawan yang dinafikan Stephen mula membina istana sendiri tanpa perlu meminta kebenaran baginda. Akibatnya, kerajaan hilang kawalan terhadap apa yang berlaku dengan orang gereja dan golongan bangsawan memerintah ikut suka hati. Disebabkan hal inilah, tempoh ini digelar sebagai Anαrkι.

Menjelang tahun 1141, Stephen ditangkap oleh sekutu-sekutu Matilda semasa mengepung Istana Lincoln. Walaupun bergelar tawanan pεrαng, pihak sebelah sana sepatutnya melayan baginda mengikut statusnya sebagai raja. Tetapi hakikatnya, Stephen diberi layanan buruk termasuk kakinya dirantai semasa bergelar tahanan selama sembilan bulan. Ini sekaligus mengurangkan populariti Matilda dan perlahan-lahan mengalihkan sokongan bangsawan Inggeris terhadap Stephen.

Satu lagi kesilapan baginda ialah enggan melayan petisyen-petisyen atau permintaan istimewa yang dibuat oleh rakyat dan golongan bangsawan. Benda sebegini memang perlu dilakukan bila bergelar raja. Tetapi Matilda sama ada memang tak tahu atau terlalu sombong memilih untuk tidak melakukannya. Ini sudah cukup untuk memberi motivasi kepada angkatan perang Stephen untuk terus memεrαngi Matilda dan mendapatkan semula raja mereka.

Pada September 1141, angkatan pεrαng Matilda tewas di tangan angkatan pεrαng pesaingnya yang diketuai permaisuri Stephen – juga bernama Matilda. Syarat baginda mudah, pulangkan kembali Stephen jika mahukan Robert kembali ke sisinya. Selepas baginda dilepaskan, kedua-duanya cuba memberi pukulan mαυt antara satu sama lain tetapi tidak berjaya. Matilda bagaimanapun kehilangan penyokongnya yang paling penting selepas Robert mangkat pada 31 Oktober 1147.

Keadaan ini memaksa baginda berundur ke tanah besar Eropah dan menyerahkan urusan menuntut takhta kepada puteranya Henry Plantaganet. Walaupun menikmati kempen yang berjaya di Normandy dan sebahagian kawasan di England, pembesar-pembesar dari kedua-dua belah pihak sudah jemu berpεrαng dan telah berdamai. Ini mendorong Stephen dan Henry bersetuju untuk berdamai pada Julai 1153.

Bagaimanapun, hal tersebut kurang disenangi oleh putera Stephen, Eustace kerana bimbang kedudukannya sebagai pewaris takhta. Tetapi kemangkatannya sebulan selepas itu membuka ruang kepada perjanjian damai formal yang dikenali sebagai Perjanjian Winchester. Stephen dibenarkan kekal sebagai raja tetapi Henry Plantaganet dinamakan sebagai pewaris takhta.

Setahun selepas itu, Stephen mangkat dengan Henry menaiki takhta sebagai Henry II. Dengan pertabalan baginda sebagai Raja England, maka bermulalah era Dinasti Plantaganet yang berterusan sehingga 1485. Oh, ya. Dinasti sama ini kemudiannya mencetuskan satu lagi krisis perebutan takhta yang dikenali sebagai Wαr of the Rosεs.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN

Slattery Williams, E. (2021, 23 Mei). Your guide to the (ditapiskan), the (ditapiskan) between Stephen and Matilda. History Extra.

Brigden, J. 9 FACTS ABOUT ‘THE ANARCHY’: ENGLAND’S DARK PERIOD OF (ditapiskan) AND (ditapiskan). History UK.


Pengembaraan Ibn Fadlan Yang Difilemkan Oleh Hollywood

Sastera Arab pun sebenarnya hebat sebaris dengan
sastera fantasis yang lain. Seorang pelancong Yahudi akhir abad ke-9
mengisahkan tentang suku kanibal yang dengan sabar menggemukkan korbannya
sebelum memakannya; salah satu nakhoda kapal Parsi awal abad ke-10 di Lautan
Hindi juga berkata tentang suku kanibal (yang memiliki ekor) dan beragam
makhluk laut, termasuk kura kura sebesar pulau, puteri duyung, dan ular pemakan
gajah. Seorang penulis abad ke-15 menceritakan sebuah pulau bernama WaqWaq, di
mana pokok dipenuhi perempuan seperti buah.

Tetapi, ramai antara kita tidak tahu bahawa perjalanan Ibnu Fadlan sebagai seorang utusan kerajaan itu lebih menarik. Beliau memulakan perjalanan pada Jun 921 M dan terakhir kali dilihat pada 1999 dalam cerita yang dilakonkan oleh Antonio Banderas dalam filem The Thirteenth Warrior. Walaupun begitu, Hollywood tidak dapat menggambarkan secara jelas sosok Ibn Fadlan yang sebenar lagi lagi filem itu berdasarkan sebuah novel tulisan Michael Crichton yang menceritakan perjalanan Ibn Fadlan dengan lagenda Beowulf. Kisah perjalanan Ibn Fadlan ke wilayah Volga yang sekarag terletak di selatan Rusia sangat memberi kesan dan tak perlu kepada fantasi. Kebenarannya lebih hebat dan menghibur berbanding kisah fiktifnya.

LATAR BELAKANG

Ibn Fadlan atau nama sebenarnya Ahmad ibn Fadlan ibn
al-Abbas ibn Rasid ibn Hammad yang dilahirkan pada 877 M di Baghdad, Iraq.
Beliau adalah seorang yang pengembara, terkenal dengan kisah beliau mewakili
Kerajaan Abbasiyah untuk bertemu Viking Volga, yang dikira antara yang bengis
dan memonopoli utara Asia Tengah ketika itu.

Cerita tersebut diabadikan dalam sebuah naskah yang
ditemukan di kota ziarah Mashdad di Iran Timur pada 1923. Awal manuskip itu
menyampaikan maklumat singkat tentang penulisnya:

Ini
adalah kisah Ahmad bin Fadlan bin al Abbas bin Rashid bin Hammad, seorang hamba
Muhammad bin Sulayman, dan utusan (yang dikirim oleh khalifah) al Muqtadir
kepada Raja Saqaliba. Buku ini mencatat apa yang dilihatnya di tanah suku Turk
Khazar, Rus, Saqaliba, Bashgrid dan bangsa lainnya, bersama dengan berbagai
istiadat dan cara hidup, raja raja mereka dan banyak hal terkait lainnya.

Muhammad bin Sulayman pula rupanya adalah anggota keluarga Abbasiyah yang berpengaruh pada 905 M kerana telah membantu mengukuhkan kekuasaan Abassiyah di Mesir. Jadi dengan bantuan Muhammad, Ibn Fadlan mendapat satu tugas mencabar daripada Khalifah al Muqtadir untuk menemui bangsa Bughar di Volga. Ini bukanlah perjalanan yang biasa bagi Ibn Fadlan kerana jalan yang akan beliau kali ini lebih mencabar dengan pelbagai cerita rekaan yang dibuat untuk menakutkan pengembara. Lagi satu, perjalanan ini akan merentasi pelbagai bangsa dan kerajaan. Tidak lupa juga laut yang memisahkan dua benua. Cuba bayangkan kita ditempat Ibn Fadlan, dengan tiada panduan dan kawasan yang asing bagi kita, perlu berjalan kaki dan menyampaikan amanat raja. Zaman itu bukan zaman teknologi telefon. Semua berutus surat.

PERMULAAN PERJALANAN

Ibn Fadlan tidak boleh terus berjalan memasuki kerajaan
orang lain. Beliau terpaksa mengambil jalan yang jauh pula kerana antara Laut
Hitam dan Laut Kaspia telah dihalang oleh bangsa Khazar (suku Turk dalam sebuah
konfederasi yang lemah). Pada 21 Jun 921, dia berangkat dari Baghdad, mengikuti
Jalan Khurasan, jalan kecil yang menghubungkan Baghdad dan Iraq dengan dataran
tinggi Iran dan daerah di baliknya, menuju Iran timur dan Asia Tengah., serta
salah satu dari sekian banyak jalan yang membentuk Jalur Sutera, yang
menghubungkan pasar dan produk Tiongkok dengan Asia Tengah, India, Iran, Hilal
Subur, Laut Tengah Timur dan Eropah.

Ibn Fadlan tidaklah seorang diri kerana di setiap
tempat yang beliau berhenti, akan ada yang mengikutnya bersama. Di Iran Timur,
beliau melaporkan rombongannya terdiri dari sekitar 3000 haiwan dan 5000 orang.
Berjalan kaki, menunggang binatang, dan perahu, berhenti dan berehat beberapa
kali dalam menempuh jarak sekitar 2500 KM dari Baghdad ke Bukhara (di
Uzbekistan moden), melalui Iraq, dataran tinggi Iran dan Iran timur.

SAMPAI DI BUKHARA

Perjalanan seterusnya beliau telah sampai ke Transoxiana, sebuah wilayah yang antara dua zon yang sangat berbeza, di sebelah sisi lain terkena proses Islamisasi dan sisi lain Asia Tengah, terkenal dengan budaya hibrid yang mencerminkan perdagangan yang menghidupkan kota kota di situ. Bukhara adalah kota yang maju yang dihubungkan dengan jalan para pedagang seluruh benua Asia Tengah. Pada bulan November, musim sejuk telah bermula. Ini yang menjadi cabaran kerana perjalanan makin menjadi ekstrem. Haiwan yang mereka tunggangi mula mati dan kawasan di sepanjang perjalanan telah membeku. Bayangkan perjalanan ini yang jauh dan perlu berjalan kaki dengan kekurangan sumber makanan dan air membeku, menjadikan ekspedisi ini hanya mampu dilalui oleh orang yang kuat dan berani.

BERTEMU SUKU TURK OGHUZ

Ketika dalam perjalanan itu juga, Ibn Fadlan telah bertemu dengan segolongan puak Turk Oghuz dan dengan tenang beliau mencatat niat jahat mereka, “Apa yang harus kita lakukan adalah membelah kedua utusan ini dan merampas barang yang mereka miliki,” tulisnya tentang ucapan salah seorang suku Turk itu. Kawannya berfikir merompak mereka sudah cukup: “Tidak, mari kita ambil apa yang mereka miliki dan biarkan mereka kembali ke tempat asal mereka dengan keadaan telanjang.” Dalam beberapa generasi, orang orang Turk Oghuz akan mula masuk Islam, kerana dari merekalah nanti tertubuhnya beberapa kerajaan seperti Seljuk dan Turki Uthmaniyah. Tapi kelakuan mereka ketika itu tidak ubah seperti orang gasar yang eksotik dan mempunyai amalan yang buruk. Catatan Ibn Fadlan ini penting kerana menjadi rujukan buat Khalifah Islam selepas itu untuk mengenal pasti dan menghantar para pendakwah ke kawasan mereka.

SAMPAI KE WILAYAH VOLGA

Pada 11 atau 12 Mei 922, tidak pasti tarikh tepatnya
kerana banyak percanggahan. Ibn Fadlan telah sampai ke istana “Raja Saqaliba”,
istilah yang secara etimologis terkait dengan suku “Slav” dan “slaves” (budak),
menggambarkan bangsa Bulghar dari Wilayah Volga yang baru (tapi secara kasar)
saja masuk Islam. Dengan itu, Ibn Fadlan memulakan salam dan menyampaikan
hasrat Khalifah untuk membentuk sekutu bersama Wilayah Volga.

Sebenarnya, kedatangan Ibn Fadlan bukan saja sebagai utusan, tapi kali ini beliau datang untuk melihat sendiri cara hidup bangsa Bulghar yang baru saja masuk Islam. Disebabkan  mereka masih baru, banyak perkara yang masih belum mereka tahu. Kehadiran beliau ini memberi sinar Islam yang baharu buat bangsa Bulghar untuk memahami Islam dengan lebih dalam. Ibn Fadlan sempat untuk mengajar mereka sebelum meninggalkan mereka untuk meneruskan perjalanan.

BERJUMPA SUKU RUS

Ketika bertemu dengan bangsa Rus, Ibn Fadlan diperkenalkan dengan cara pemakanan mereka. Boleh dikatakan apa yang mereka lakukan agak menjijikkan. Kerana sebelum pemakaman, akan ada seorang hamba perempuan yang diperkosa dalam keadaan mabuk, menemani mayat dan dibakar sekali dalam api yang marak. Jijik pada maksud Ibn Fadlan adalah kerana apa lagi yang teruk selain mengorbankan manusia?

Orang suku Rus pernah berkata kepada Ibn Fadlan,
“Kalian orang Arab adalah orang yang bodoh!” Jadi beliau berkata, “Mengapa
begitu?” dan dia menjawab seperti ini,

Kerana kalian dengan sengaja memasukkan orang orang yang paling dekat dan paling disayangi serta orang orang yang paling dihormati ke dalam perut bumi sehingga dimakan oleh hama dan cacing. Selain itu, kami mengkremasi (alunan ketika upacara kematian) sehingga mereka masuk ke syurga. Saya bertanya hal ini (iaitu masuk ke syurga) dan dia berkata , ‘Tuhanku merasakan cinta yang begitu besar kepada si mayat sehingga Dia mengirimkan mayat untuk membawanya pergi dalam masa satu jam.’ Sesungguhnya hanya memerlukan waktu kurang dari satu jam agar kapal, kayu bakar, budak perempuan, dan tuannya terbakar habis menjadi abu yang sangat halus

Saat mendengar penjelasan itu, Ibn Fadlan tidak
memberikan terus penilaian kerana beliau utusan yang diplomatik, dia cuba untuk
tidak berkomentar tetapi membetulkan catatannya. Begitulah catatan seorang
utusan yang berani menempuh perjalanan berliku hanya untuk agama dan Khalifah
sebagai pemimpin. Moga ada lagi generasi kita yang macam ini, niat perjuangan
demi agama dan tidak berkira walaupun dihantar ke tempat yang kita tidak suka.

RUJUKAN:

1.  Commercial
Relations Between Arabs and Slavs (9th-11th centuries),
A. Nazmi (Warsaw, 1998)

2. T.Mackintosh-Smith dan J. E. Montgomery, ed. Dan
terj., Mission to the Volga: Ahmad ibn Fadlan, in Two Arabic Travel Books (New
York, 2014)

3. Ibn Fadlan, Ibn Fadlan’s Journey to Russia, terj.
R. Frye (Princeton, 2005)

4. Ibn Fadlan, Ibn Fadlan and The Land of Darkness:
Arab Travellers in the Far North, terj. P. Lundedan C. Stone (London, 2012)


Kucing Paling Dasyat Di Dunia

Kucing paling dah$yat di dunia? Mesti kita rujuk kepada keluarga kucing besar macam harimau, harimau bintang, dan singa. Kita mesti fikir harimau-lah kucing paling dah$yat kerana memburu secara senyap. Sesetengah kita juga fikir harimau bintang-lah kucing paling dah$yat kerana lariannya pantas mengejar mangsa. Ada juga antara kita fikirkan bahawa singa-lah paling dagh$yat kerana statusnya sebagai raja rimba. Tapi betulkah ketiga-tiga kucing besar ini memegang gelaran ini?

Sebenarnya, ketiga-tiga kucing besar ini tidak memegang gelaran tersebut. Kucing yang layak memegang gelaran ‘Kucing paling Dah$yat di Dunia’ adalah kucing berkaki hitam (black-footed cat), kucing Afrika terkecil dunia.

Seriuslah bro? Kucing Afrika yang saiznya macam anak kucing biasa ni memegang gelaran kucing paling dah$yat di dunia? Lebih baik singa yang pegang gelaran tu kan?

Kalau tak percaya, saya ceritakan serba sedikit pasal kucing comel ini. Nama saintifik kucing berkaki hitam ini adalah Felis nigripes, juga dikenali sebagai kucing bertompok kecil (small-spotted cat). Kucing ini hanya ditemui di selatan benua Afrika terutamanya di Afrika Selatan, Namibia, Zimbabwe, dan selatan Angola. Rekod terdahulu menunjukkan Botswana juga mempunyai populasi kucing ini namun kajian terkini tidak kehadiran kucing tersebut.

Kucing berkaki hitam adalah kucing Afrika terkecil dunia dengan panjangnya hanya sekitar 52 hingga 62 cm. Berat kucing dewasa hanya purata 1.9 kg hingga 2.45 kg. Walaupun nama kucing ini berkaki hitam, namun bahagian kaki yang hitam hanyalah bahagian tapaknya saja. Telinganya bulat, bermata besar, dan berekor pendek dengan hujungnya bertompok hitam. Bulunya pula berwarna kayu manis bersama tompokan hitam dan perang.

Habitat kucing ini adalah kawasan savanna, semi desert (gurun bersuhu sederhana), dan padang rumput. Biasanya mereka tinggal di lubang bekas rumah anai-anai. Kucing ini bukan pemanjat seperti kucing lain, jadi lubang yang dia korek sajalah tempat tinggalnya. Kucing ini juga tidak jenis bersosial dan hanya hidup sendirian.

Masuk diet pemakanannya, kita akan tahu mengapa Kucing ini adalah paling dah$yat di dunia. Kucing ini hidup nokturnal. Siang hanya rehat dan pada waktu malam ia aktif memburu. Sepanjang 8 kilometer kucing berkaki hitam perlukan untuk mengembara mencari mangsa. Kucing ini hanya memburu spesis mangsa seperti tikus, burung, dan arnah hutan bersaiz kecil. Serangga dan labah-labah juga hidangan kucing tapi jarang menjamahnya.

Kayu ukur kedah$yatan seekor haiwan ini adalah berdasarkan kekerapan haiwan ini memburu setiap 24 jam. Dalam kes kucing berkaki hitam, hanya satu malam kucing ini berjaya membvnuh 10 hingga 14 ekor mangsa. Purata seekor mangsa pada setiap 50 minit. Cara pemburuannya hanya melalui pengintipan sehingga mangsa lalai dan menunggu mangsa keluar dari sarangnya. Kekerapan pemburuan sebanyak 60% tanpa kegagalan menjadikan kucing ini layak memegang gelaran kucing terdahsyat berbanding singa yang hanya mempunyai kadar pemburuan sebanyak 20-25% tanpa gagal.

Sekarang, status konservasi kucing berkaki hitam adalah ‘Terdedah’ (Vulnerable) sejak 2002. Populasi kucing ini semakin berkurang kerana pemburuan mangsa untuk daging, penyeludupan haiwan eksotik, dan pemburuan oleh haiwan domestik. Afrika Selatan telah mengharamkan pemburuan mangsa untuk selamatkan populasi kucing Afrika terkecil ini. Sebuah organisasi penyelidikan iaitu The Black-footed Cat Working Group berusaha melakukan projek kajian untuk pemeliharaan kucing berkaki hitam yang berterusan. Pelbagai zoo di selatan Afrika melakukan pemuliharaan haiwan ini melalui pembiakan.

RUJUKAN:

Sliwa, A.; Wilson, B.; Küsters, M. & Tordiffe, A. (2016). “Felis nigripes”. IUCN Red List of Threatened Species. 2018-1. IUCN. 2016

Stuart, C. T., Wilson, V. J. (1988). The cats of southern Africa. Chipangali Wildlife Trust, Bulawayo.

Sunquist, M.; Sunquist, F. (2002). “Black-footed cat Felis nigripes (Burchell, 1824)”. Wild cats of the World. Chicago: University of Chicago Press. pp. 76–82

Weisberger M. (01 November 2018). Adorable, Remorseless Killing Machine Is World’s Deadliest Cat. Live Science. https://www.livescience.com/63992-deadliest-cat.html


Kesultanan Di Nusantara Yang Tidak Dijajah

Ketika era penjajahan di Nusantara, sebenarnya bukan semua tempat yang dapat dikuasai oleh penjajah. Sebagai contoh, jika ada yang mengatakan bahawa Portugis telah menjajah Tanah Melayu, itu sebenarnya kurang tepat. Portugis hanya menjajah Kota Melaka. Sedangkan Tanah Melayu itu tidak hanya terhad pada Kota Melaka.

Begitulah juga dengan penjajahan Belanda. Jika dikatakan Belanda telah menjajah seluruh Indonesia, itu juga sebenarnya kurang tepat. Ada wilayah yang tidak dikuasai Belanda iaitu Kesultanan Buton. Saya tidak pasti wilayah yang lain. Boleh jadi ada selain Buton.

Semasa saya membuat penyelidikan lapangan di Buton, banyak sumber yang mengesahkan bahawa Buton memang tidak pernah dijajah oleh kuasa-kuasa barat seperti Portugis, Sepanyol dan Belanda.

Hal ini tidak menghairankan memandangkan Buton telah membina kubu perang atau benteng yang dikatakan pernah diiktiraf sebagai benteng terbesar di dunia. Di samping itu, Buton diperintah oleh sultan-sultan yang bijaksana.

Benteng Wolio yang dibina oleh Sultan Buton ke-6 iaitu Sultan La Buke Abdul Ghafur (1632 – 1645) pada tahun 1634. Benteng ini sangat luas dan mencecah sekitar 23 hektar. Manakala panjang kelilingnya mencapai 2.7 kilometer.

Dengan benteng ini, kuasa-kuasa penjajah barat seperti Portugis, Sepanyol dan Belanda gagal menawan Kesultanan Buton hingga menyebabkan Kesultanan Buton tidak pernah sama sekali dijajah oleh kuasa barat. Kesultanan Buton kemudiannya menyertai Republik Indonesia pada tahun 1947, dua tahun setelah kemerdekaan Indonesia.

Kesultanan Buton memang unik. Beberapa orang ulama pernah ditabalkan menjadi Sultan Buton. Penguasaan sistem Syura juga sangat ketara dalam Kesultanan Buton.


Jepun Mempelajari Bahasa Melayu Lama  Sebelum Menguasai Tanah Melayu Dan Indonesia

“Orang Jepun …harus memahami masyarakat Melayu. …orang Jepun yang mempunyai keinginan untuk menakluki negara ini perlu melihat dengan lebih luas. Untuk itu, kemahiran berbahasa Melayu/Indonesia merupakan cara dan alat yang paling baik untuk mencapai tujuan besar itu”.

(Hideki Tojo, Ketua Angkatan Tentera Darat Jepun)

Petikan kata di atas merupakan prakata pertama yang terdapat dalam buku Shaishin Marai-Go You Tei,  iaitu sebuah buku berkenaan tatabahasa bahasa Melayu yang diterbitkan pada tahun 1941 oleh penerbit Sibishokaku. Buku setebal 416 halaman ini diterbitkan di Tokyo, Jepun. Prakata tersebut jelas memperlihatkan bahawa penguasaan sesuatu bangsa itu amat penting untuk penaklukan.

Perkara ini diperjelas lagi oleh  Uehara Kunzo dengan menegaskan bahawa Bahasa Melayu / Indonesia perlu dipelajari oleh tentera Jepun yang akan dihantar ke rantau ini untuk menimbulkan rasa kesamaan antara orang Jepun dengan masyarakat Melayu / Indonesia kerana menerusi pengungkapan bahasa yang baik boleh menimbulkan rasa kesamaan dan saling memahami antara kedua-dua bangsa yang berbeza ini. Uehara Kunzo merupakan penulis buku Shaishin Marai-Go You Tei. Penegasan beliau ini terkandung dalam prakata kedua buku ini.

Dicatatkan bahawa masyarakat Jepun telah mula mempelajari bahasa Melayu sejak 100 tahun yang lalu dengan penerbitan buku pertama pada awal tahun 1900-an dan buku yang pertama berjudul Marai-go Dokusyu dengan menggunakan tulisan Jawi telah diterbitkan pada tahun 1912. Jumlah penerbitan buku ini terus meningkat dan bertambah selaras dengan dasar peluasan kuasa Jepun ke negeri-negeri di sebelah timur yang melibatkan kawasan tanah jajahan Inggeris dan Belanda, iaitu Tanah Melayu dan Indonesia. Selain daripada penerbitan buku, bahasa Melayu/Indonesia turut diajarkan secara formal di beberapa buah institusi di Jepun pada ketika itu.

Pada peringkat awal dalam memahami bahasa Melayu, kamus dwibahasa Melayu/Indonesia dan Jepun telah disusun. Menurut Yamaguchi Masao, iaitu seorang sarjana di Universiti Setsunan, Kamus Melayu-Jepun dan buku dialog bahasa Melayu dengan terjemahan bahasa Jepun telah diterbitkan dalam tahun 1908 dan 1910. Pada masa yang sama bahasa Melayu mula diajarkan secara formal di sekolah. Bahasa Melayu/Indonesia untuk kali pertama diajarkan pada peringkat persekolahan di dua buah sekolah di Tokyo pada tahun 1908. Pada tahun yang sama juga Tokyo Gaikokugo Daigaku atau Tokyo University of Foreign Studies (TUFS) turut memulakan pengajaran bahasa Melayu/Indonesia kepada warga Jepun.

Bagi membolehkan bahasa Melayu/Indonesia diajarkan di Jepun, maka guru-guru Melayu telah dibawa ke Jepun untuk mengajar di sana. Dicatatkan sekurang-kurangnya seramai lima orang guru Melayu dari Tanah Melayu telah didatangkan ke Tokyo untuk tujuan ini, bermula pada tahun 1911 sehingga tahun 1937. Antaranya ialah Ibrahim bin Ahmad (mulai 1911 hingga 1913), Ahmad bin Ambacc (1913), Bachee bin Wan Chik (1914 hingga 1937), Ibrahim bin Pachee (1921 hingga 1924) dan Abdul Rani bin Haji Abdullah (1925 hingga 1937).

Salah seorang daripada pengajar, iaitu Bachee bin Wan Chik telah mengajar selama 19 tahun di Jepun, iaitu di Universiti Takushoku, Tokyo dan Osaka Language University, Osaka. Dalam tempoh itu beliau bersama dengan Hiraoka Junzo turut menyusun kamus dwibahasa Melayu/Indonesia-Jepun pada tahun 1927. Dalam tempoh itu juga beliau bersama-sama dengan Marquis Yoshichika dan Sumitake Asakuri, seorang profesor bahasa Melayu/Indonesia di Universiti Tokyo telah menghasilkan buku pelajaran bahasa Melayu/Indonesia berjudul Marai-go yon shu-kan bermaksud Belajar Bahasa Melayu dalam Ampat Minggu pada tahun 1937. Atas keperluan dalam mempelajari bahasa Melayu/Indonesia, buku ini telah diulang cetak sebanyak 30 kali.

Selepas tahun-tahun 1930-an, penghasilan kamus Melayu/ Indonesia-Jepun dan penulisan buku yang lain terus berkembang pesat. Perkembangan ini adalah sejajar dengan perancangan dan operasi penguasaan Jepun ke Tanah Melayu dan Indonesia yang semakin agresif. Pada tahun 1941 telah diterbitkan di Singapura sebuah Kamus Standard Bahasa Melayu/Indonesia-Jepun hasil susunan Fujino Kamori setebal 702 halaman. Pada tahun 1942 pula, Taketomi Masakazu telah menghasilkan Kamus Besar Bahasa Melayu/Indonesia-Jepun setebal 1,074 halaman dan pada tahun 1944 Kamus Baru Bahasa Jepun-Melayu/Indonesia telah disusun oleh Uehara Kunzo.

Uehara merupakan sarjana Jepun yang berperanan besar dalam menghasilkan sebuah buku yang begitu bermakna kepada pemerintah Jepun dalam hubungannya dengan operasi pentadbiran dan ketenteraan di Tanah Melayu. Dalam buku Shaishin Marai-Go You Tei atau Ringkasan Bahasa Melayu/Indonesia Terbaharu, beliau telah menghuraikan secara padat dan mendalam tentang tatabahasa Bahasa Melayu kerana bagi beliau, Bahasa tanpa tatabahasa diibaratkan seperti istana di padang pasir.

Pengajaran dan pembelajaran bahasa Melayu / Indonesia di Jepun telah berlangsung dalam jangka waktu yang sangat panjang, iaitu sebelum Perang Dunia Kedua lagi. Walaupun tujuan utama Jepun adalah untuk meluaskan jajahannya di Nusantara dan peluasan kuasa ini membolehkan mereka memiliki kekayaan sumber asli yang terdapat di kawasan ini, tetapi secara tidak langsung Jepun telah mengembangkan penggunaan bahasa Melayu dalam kalangan warganya. Kemampuan orang Jepun menggunakan bahasa Melayu, telah membantu mereka mendekatkan diri dengan masyarakat Melayu dan dapat memahami budaya Melayu. Apabila kedua-dua strategi ini berjaya dilakukan, maka usaha mereka untuk menakluki Nusantara ini lebih mudah dilaksanakan dan lebih berkesan. Walaupun “niat” sebenar pentadbir Jepun mempelajari bahasa Melayu untuk tujuan peluasan kuasa, tetapi secara tidak langsung peluasan dan penyebaran bahasa Melayu di Jepun telah terlaksana.

Rujukan:

1. Norliza Jamaluddin (2012), Shaishin Marai-Go You Tei Mekar di Bumi Sakura,
Universiti Sultan Idris.

2. Norliza Jamaluddin, (2013), Tatabahasa Bahasa Melayu dalam Shaishin Marai-Go
You Tei Mekar,  Dewan Bahasa, halaman
26 – 30.


Vercingetorix: Simbol Perpaduan Perancis Yang Pertama

Ketika Empayar Rom sedang meluaskan tanah jajahannya ke atas Gaul, di mana ia merupakan sebuah tanah yang merupakan pemangkin kepada sempadan Perancis moden, dan juga termasuk bahagian-bahagian yang sekarang Jerman serta Belgium. Panglima ulung Rom, Julius Caesar telah melakukan pelbagai kekejaman terhadap puak-puak di Gaul.

Dengan mempergunakan tenaga serta sumber mereka bagi menampung kemaraan tentera Caesar yang berlegar di sekitar Gaul, seorang ketua dari puak Averni bangkit untuk melawan ketamakan imperialis Rom.

Vercingetorix dilahirkan pada tahun 75 SM dan merupakan anak lelaki Celtillus, seorang bangsawan Arvernian (salah seorang yang paling kuat dari puak-puak purba Gaul) yang, menurut Caesar, pernah “memegang keunggulan seluruh Gaul.” Celtillus, bagaimanapun, telah dibunuh oleh abangya di atas motif rasa cemburu apabila mereka mendapati bahawa dia mahu menjadi Raja Gaul yang akan menyemai perpaduan antara puak, ini merupakan sesuatu kekurangan yang sebenarnya dikesali oleh suku-suku Gallic apabila sandal-sandal tentera Rom berpijak di tanah mereka.

Dalam keadaan puak-puak Gaul yang berbalah sesama sendiri, Caesar mengambil peluang ini untuk melakukan lagi kerosakkannya di atas nama Romanisasi bagi seluruh Gaul.

Akan tetapi, kebanyakkan puak Gaul, menentang penaklukan Caesar, dan biasanya melalui pemberontakan yang tidak teratur seperti serang hendap, telah dilakukan.  Vercingetorix, menunjukkan ciri-ciri seorang pemimpin semulajadi dari usia muda, cuba untuk memulakan penyatuan dengan menggabungkan sukunya sendiri, Arverni, tetapi ada juga puak Gaul yang menentangnya.

Vercingetorix melihat ini sebagai satu ancaman lantas beliau mengadakan konspirasi rahsia bersama-sama puak yang lain untuk menyerang Rom dan sekutunya secara sistematik. Pos kawalan Rom telah diserang secara tiba tiba, para pedangang Rom juga telah diserang serta perancangan serangan ke atas kota Narbo yang terletak di kawasan Transalpine Gaul, di persempadanan Gunung Alps.

Sebagai seorang yang memahami strategi tentera Rom. Beliau menggunakan prinsip Fabian, iaitu, suatu strategi di mana atrisi memainkan peranan penting bagi melemahkan semangat juang tentera. Ketiadaan sumber rangsum yang mencukupi akan melemahkan moral tentera yang berperang. Hanya dengan cara ini tentera Rom yang dapat dilumpuhkan akibat terputusnya bekalan makanan. Beliau juga menyerang puak-puak yang menyumbang tenaga kepada Rom dengan sumber makanan dan perwira-perwira mereka. Sebanyak tiga puak telah diserang oleh Vercingetorix secara serentak dan tindak-tanduk ini telah mengundang perhatian Caesar yang sedang berehat di Itali.

Dengan mengumpulkan sebanyak mungkin puak-puak Gaul, Vercingetorix telah berjaya menggulingkan puak Gaul , para bangsawan yang bersekongkol dengan Rom. Vercingetorix kemudiannya diiktiraf sebagai Raja Gaul. Melalui pimpinannya, Vercingetorix telah merayu kepada puak-puak jiran untuk bergabung bersama untuk memerangi orang Rom, dan dia kemudian sekali lagi dilantik sebagai panglima tertinggi tentera Gallic yang baru bersatu.

Caesar meminta tenteranya yang berkempen di Gaul untuk memberhentikan kekacauan yang berlaku. Titus Labienus, kapten tentera Rom yang berada di Gaul telah mengarahkan auxilari puak Gaul, Saverni yang masih berpihak pada mereka untuk menamatkan krisis yang berlaku. Setibanya mereka di kawasann konflik, mereka berpatah balik kepada beliau dengan alasan bahawa kawasan itu terlalu bahaya untuk dilalui. Labieinus melaporkan hal ini kepada Caesar. Mengesyaki sesuatu yang aneh, Caesar telah mengumpul kumpulan kecil yang terdiri daripada beberapa pengawal peribadi dan menuju ke dalam kawasan pedalaman Gaul.

Dikatakan Caesar dan pengawal peribadinya menyamar sebagai puak Gaul untuk melepasi kawasan Gaul dengan mudah. Ketika Caesar dalam perjalanan ke Gaul, suatu kota Rom di bahagian Gaul Transalpine telah diancam oleh segerombolan tentera Gallic. Mereka berangappan bahawa Caesar tidak akan mengambil risiko untuk menyerberangi Alps dan membiarkan mereka. Ternyata tanggapan itu salah apabila pembawa utusan tiba dari pasukan tinjauan berkuda bahawa Caesar berjaya melepasi Alps dan dalam perjalanan untuk mempertahankan kota Narbo.

Kini strategi Vercingetorix telah ditambah dengan konsep ‘bumi-hangus’ yang membakar kota-kota serta sumber makanan seperti kebun. Vercingetorix percaya kekuatan Rom dapat dilemahkan jika tidak mempunyai sumber untuk bekalan makanan. Selain itu, Vercingetorix gembira dengan pengkhianatan puak Saverni terhadap Rom yang bersimpati terhadap perjuangannya. Ini membuatkan pasukan legionari Caesar keseorangan di dalam kawasan musuh dikelilingi oleh derapan kuda-kuda dan tentera Gallic yang bersatu.

Walaupun memiliki kekuatan yang jelas, Vercingetorix tidak dapat berada di semua tempat peperangan sekaligus, dan sebagai hasilnya, ketua Gallic ini, yang telah memerangi tentera paling berpengalaman dan profesional dalam sejarah Rom, menyaksikan pelbagai bahagian tanah di kawasan selatan yang beliau pertahankan jatuh ke tangan Rom pada masa yang berlainan, dengan kejatuhan itu, ia telah melemahkan puak Gallic yang baru bersat. Vercingetorix terpaksa berpindah ke selatan untuk mengalahkan Caesar, yang kemudian melarikan diri ke timur, mengumpul lebih banyak pasukan dan kemudian melintasi wilayah Aeduan untuk bergabung dengan pasukannya di utara.

Langkah seterusnya pemimpin Gallic itu adalah untuk menyerang bandar yang berdekatan yang berada di bawah perlindungan Caesar, yang bertujuan untuk menggagalkan mobiliti Caesar, walaupun sementara. Caesar kemudian mengarahkan tenteranya untuk mara ke selatan menuju ke Cenadum (Orleans, Perancis), dan memaksa penyerahan ke atas penduduk bandar penting itu, tetapi juga dari semua bandar berdekatan serta orang-orang Gaul di sepanjang laluan.

Bagi menolak kemaraan Rom, Vercingetorix, cuba menyelamatkan keseluruhan dengan mengorbankan sebahagiannya, lalu memerintahkan bahawa dasar ‘bumi hangus’ digunakan, dan segala-galanya antara Cenadum dan Avaricum telah diratakan. Walau bagaimanapun, jeneral Gallic-nya melawan arahan Vercingetorix dan cuba mempertahankan Avaricum, sebuah bandar yang sangat strategik pada masa itu. Sekali lagi kecemerlangan tentera Caesar tidak dapat dinafikan – dia memerintahkan pengepungan melalui jentera jentera Rom seperti siege tower dan membuat tanjakan daripada tanah liat untuk menyerang benteng kota yang tinggi.

Dengan kematian yang begitu banyak, berlaku keretakan kecil di dalam pimpinan Vercingetorix. Beliau telah dituduh sebagai pengkhianat oleh puak-puaknya yang sangat kecewa dan, dengan reaksi langsung terhadap bencana yang menanti mereka, mereka menuduh pemimpin mereka “sengaja menjadikan Gaul sesuatu kedudukan yang lemah dan kemudian meninggalkan mereka tanpa pemimpin”. Maka ucapan raja inilah yang dikenali apabila: “Vercingetorix menunjukkan keupayaannya yang luar biasa untuk mengekalkan gabungan puak-puak Gallic yang berbeza, membuat ucapan yang penuh retorik bagi memulihkan kekuasaannya.”

Seperti yang telah dijangka,, Caesar memenangi pertempuran tersebut, dan bandar Avaricum yang penting telah dimusnahkan oleh orang Rom. Kemudiannya, Caesar telah membahagikan  tenteranya kepada dua, dengan menghantar sebahagian ke utara manakala sebahagina lagi dipimpim oleh beliau sebanyak enam legionari untuk menyerang (bandar yang lebih selatan) Gergovia.

Pada masa ini, Vercingetorix sebenarnya telah memujuk satu puak yang telah dimomokkan dengan keganasan Rom, hal ini kerana puak Aedui merupakan puak pro-romawi dan dengan menghantar utusan, puak ini akhirnya menyertai usahanya. Caesar buat pertama kalinya mengaku kekalahan dalam usahanya untuk menakluki Gaul. Ia memperoleh kemenangan namun harga yang dibayar sangat mahal. Vercingetorix kehilangan sebagian besar pasukan dan para bangsawannya. Akhirnya beliau memutuskan untuk berundur ke Alesia karena kerugian yang dideritanya.

Caesar kemudian berundur dan membawa pasukannya ke utara untuk menyertai rakan-rakan sepasukan mereka, di mana dia segera memimpin tenteranya yang baru bersatu dengan Vercingetorix dan pasukannya, dalam pertempuran yang dikenali sebagai Pertempuran Vingeanne, dan ianya berakhir dengan kemenangan Rom yang jelas.

Pada 52 SM, dalam pertempuran terakhir di Alesia, Caesar membangunkan pertahanan disekeliling kota dan mengepungnya. Namun Caesar sendiri dikelilingi oleh puak-puak Gaul yang lain sert masih setia kepada Vercingetorix. Gusar dihimpit oleh dua arah serangan, Caesar kemudian membangunkan satu lagi lapisan pertahanan lain untuk membendungnya yang dikenal sebagai circumvallation.

Tentera bantuan Gallic yang tiba dianggarkan berjumlah di antara 80.000-250.000 pasukan tentera, namun dengan terputusnya hubungan informasi dari kota Alesia, serta tidak adanya pemimpin Gallic lain yang memiliki kemampuan strategi yang setara dengan Vercingetorix, ia membantutkan serangan pasukan bantuan ini yang akhirnya dikalahkan Caesar.

Dengan kekurangan bantuan, Julius Caesar sendiri kemudian memimpin serangan terakhir terhadap Vercingetorix dan menang. Walaupun terdapat puak Gauls di bandar Alesia, dan juga terdapat bantuan puak Gauls di luar kota, ianya diperintahkan oleh Vercingetorix untuk tetap berrsembunyi di belakang tentera Rom yang mengelilingi bandar.

Walaupun orang-orang Rom ketika itu mendapati diri mereka diserang dari kedua-dua pihak sekaligus, Julius Caesar mampu menepis serangan bertubi-tubi yang dilakukan, dan akhirnya Vercingetorix merasakan dia terpaksa menyerah diri sebagai pertukaran agar rakyat Gaul yang lain tidak diapa-apakan. Menurut ahli sejarah Rom yang hebat, Plutarch, pemimpin Gallic tersebut memakai perisai terbaik, menunggang di keliling khemah Caesar, dan kemudian turun kudanya, melepaskan baju besi dan duduk di kaki Caesar sehingga dia dibawa pergi. Mungkin di sini bermulanya sikap Perancis yang sentiasa menyerah kalah atas dasar survival negaranya.

Saya hanya bergurau. Tetapi, Caesar benar benar mengkagumi beliau sebagai seorang pemimpin “gasar” yang menakjubkan dari Gaul yang di bawah pimpinannya hampir mengalahkan kekuatan tentera Rom. Vercingetorix dibawa ke Rom dan dihumban di dalam penjara Tulianium untuk dipamerkan sebagai habuan kejayaan Caesar, ia berlarutan selama tujuh tahun sebelum dia dibunuh di dalam sel. Kehebatan beliau dikenali sebagai “pemimpin yang paling berkuasa dari suku-suku Gallic yang pernah dihadapi Caesar.” Sumbangan beliau bukan sahaja dengan menyatukan suku-suku Gallic, malah beliau juga mempamerkan kehebatan tentera  untuk berdepan dengan pasukan tempur profesional terbesar dunia yang pernah dilihat selama bertahun-tahun; sememangnya, dia hampir menjatuhkan pasukan tempur yang terhebat, dan diakui oleh lawannya, Julius Caesar.

Walaupun akhirnya dikalahkan oleh orang Rom,  Vercingetorix telah diangkat sebagai tokoh perpaduan Perancis yang pertama serta juga tokoh penentang pertama Perancis. Napoleon III mendirikan monumennya di Alesia menyampaikan mesej politik yang kuat, iaitu: “…pergi ke belakang saya, dan kami akan bertempur melawan penceroboh,” katanya. Pada masa itu, penceroboh itu adalah Prusia.

Pada Perang Dunia Kedua, Vercingetorix terus digunakan sebagai lambang kebangsaan, tetapi dalam cara yang berbeza oleh kumpulan politik Perancis yang terbahagi secara radikal. Bagi Pétain dan kerajaan Vichy, Vercingetorix adalah wira yang telah mengorbankan dirinya untuk Gaul – pahlawan dalam kekalahan.

Propaganda masa perang meletakkannya di kepala barisan perwira, diikuti oleh Joan of Arc, Henri IV, Napoleon – dan diakhiri dengan Pétain. Bagi pihak De Gaulle, Vercingetorix adalah ‘pejuang pembebasan pertama dalam sejarah’, seorang pahlawan nasional yang melambangkan French Resistance pertama. Pada tahun 1960-1970, siri kartun Asterix telah menggunakan konsep komik di mana ia berjaya mempersembahkan medium sejarah alternatif yang tidak terlalu berat bagi pembaca muda tapi masih mengekalkan unsur-unsur budaya Gaul.

Gaul diperintah oleh Rom. Natijahnya, bahasa kebangsaan puak Gaul telah digabungkan dengan budaya Rom yang akhirnya berevolusi menjadi budaya hibrid, Gallo-Roman. Hal ini telah menjadikan Bahasa Latin sebagai bahasa rasmi bagi bagi urusan pentadbiran, sivik dan agama manakala Bahasa Gaul hanya digunakan bagi aktiviti-aktiviti sosial harian. Hal ini telah membuatkan terhakisnya Bahasa Gaul yang digunakan sehingga ianya hilang ditelan zaman.

Sehingga hari ini, sumber sejarah yang komprehensif bagi Bangsa Gaul serta agama Celtic mereka amat susah untuk dijumpai kecuali di beberapa kawasan terpencil seperti Ireland dan Wales, itupun hanya, melalui inskripsi literasi serta sumber arkeologi sahaja. Memetik kata-kata seorang pengunjung di Muzium Alesia, Olivia Surge mengatakan walaupun Vercingetorix kalah kepada Caesar, ia adalah kekalahan yang mulia.

“Kita mungkin telah kalah, tapi kami masih berdiri teguh,” kata pengunjung muzium tersebut. “Dan Vercingetorix adalah pemimpin pertama di Perancis untuk membicarakan kebebasan. Dan itulah moto kami hari ini: kebebasan, persamaan, persaudaraan.”

Rujukan

Beardsley, E. (2013). How Gaul-ing! Celebrating France’s First Resistance Fighter. [online] NPR.org. Available at: https://www.npr.org/2013/08/08/209514127/how-gaul-ing-celebrating-frances-first-resistance-fighter [Accessed 15 May 2018].

Caesar, J. and Anthon, C. (2000). Caesar’s commentaries on the Gallic war. Ann Arbor, Mich.: Making of America.

Cary, E. and Foster, H. (1980). Dio’s Roman history. Cambridge, Mass.: Harvard University Press.

King, A. (2015). Vercingetorix, Asterix and the Gauls: the use of Gallic national symbols in 19th- and 20th-century French politics and culture. [online] Academia.edu. Available at: http://www.academia.edu/17789868/Vercingetorix_Asterix_and_the_Gauls_the_use_of_Gallic_national_symbols_in_19th-_and_20th-century_French_politics_and_culture [Accessed 15 May 2018].

Smith, S. (2017). Guns & Politics: Vercingetorix. [online] The Daily Caller. Available at: http://dailycaller.com/2017/08/06/guns-politics-vercingetorix/ [Accessed 15 May 2018].


Koronavirus Liat Kena Suhu Panas?!

Satu eksperimen yang dijalankan sekumpulan saintis Perancis mendedahkan virus koronavirus boleh hidup walaupun selepas didedahkan dengan suhu panas yang tinggi. Eksperimen ini dibuat oleh Profesor Remi Charrel dan rakan-rakannya dari Universiti Aix-Marseille dan diterbitkan dalam satu kertas kajian yang disiarkan di bioRxiv.org.

Berdasarkan pemerhatian mereka, mereka memanaskan sampel virus Covid-19 sehingga 60 darjah Celsius selama sejam dan mendapati ia masih hidup serta boleh mereplika diri mereka. Ini sekaligus berpotensi meningkatkan kadar jangkitan terutama dalam makmal.

Selepas dipanaskan selama sejam, strain virus dalam persekitaran bersih tidak diaktifkan dengan teliti. Tetapi bagi sesetengah strain yang berada dalam sampel kotor, ia masih boleh bertahan. Proses pemanasan ini menurunkan kadar kebolehjangkitan tetapi strain yang terselamat masih boleh memulakan pusingan baru jangkitan.

Profesor Charrel dan pasukannya terpaksa memanaskan sampel Covid-19 hingga ke takat suhu mendidih yang menyaksikan sampel virus tersebut akhirnya m4ti. Situasi ini mengundang kebimbangan tentang tahap keselamatan juruteknik makmal yang perlu mengendalikan ujian Covid-19 saban hari.

Semua sedia maklum dengan situasi pandemik Covid-19, ia memerlukan ujian berskala besar bagi membolehkan negara-negara mendapat maklumat tentang apa yang berlaku. Tetapi di sesetengah negara, ada yang bekerja di makmal dengan tahap perlindungannya tidak mengikut piawaian antarabangsa.

Juruteknik-juruteknik makmal ini terdedah secara terus kepada virus-virus ini dan mereka perlu tidak aktif selama beberapa ketika sebelum dibenarkan kembali ke makmal. Mengikut protokol makmal biasa, suhu setinggi 60 darjah Celsius selama sejam dilihat sudah cukup untuk membunuh virus-virus merbahaya dalam makmal seperti Ebola.

Tetapi dalam kes koronavirus, suhu ini sudah cukup untuk membunuh sampel-sampel yang mempunyai bilangan virus yang rendah. Tetapi ia dianggap tidak mencukupi untuk membunuh sampel-sampel yang mempunyai kandungan virus yang tinggi.

Pasukan penyelidik Perancis yang diketuai Profesor Charrel mendapati suhu tinggi boleh melakukannya. Contohnya dengan memanaskan sampel Covid-19 selama 15 minit dengan suhu melebihi 92 darjah Celsius boleh memastikan virus tidak aktif terus.

Walaupun tahu suhu panas yang tinggi saja boleh membunuh koronavirus, suhu tersebut boleh merosakkan RNA virus dan mengurangkan sensitiviti ujian itu sendiri. Justeru, ramai penyelidik mencadangkan sampel sebegini dimusnahkan dengan menggunakan bahan kimia daripada menggunakan suhu panas bagi menyeimbangkan kepentingan menjaga keselamatan makmal dengan keberkesanan pengesanan.

Seorang ahli mikrobiologi yang mengkaji koronavirus di Akademi Sains China di Beijing mendedahkan kemudahan ujian China mengakui risiko yang dihadapi dan telah mengambil pelbagai langkah pencegahan termasuk memakai sut HAZMAT penuh semasa mengendalikan sampel dan memastikan makmal tidak aktif.

Ramai berharap dengan perubahan musim tidak lama lagi, ia diharap dapat mengurangkan penularan Covid-19 lebih-lebih lagi dengan keterangan Covid-19 tidak tahan dengan suhu musim panas. Tetapi satu kertas kajian yang diterbitkan dalam jurnal JAMA Network Open mendedahkan kisah sebaliknya.

Kertas kajian itu menceritakan kisah seorang pesakit yang pergi ke tempat mandian awam di Huaian, timur Jianing untuk mandi dan sauna pada 18 Januari. Malangnya, ia mengakibatkan lapan orang termasuk staf tempat berkenaan dijangkiti Covid-19 dalam tempoh dua minggu.

Yang menghairankan pengkaji ialah tempat mandi tersebut mempunyai suhu lebih tinggi daripada 40 dariah Celsius dan purata kelembapan 60%. Tidak diketahui jangkitan ini berpunca daripada titik-titik air udara atau sentuhan pada benda licin seperti tombol pintu.

Tetapi ia sudah cukup untuk penyelidik membunyikan loceng amaran tentang keupayaan koronavirus yang tidak diketahui ini iaitu tidak menunjukkan sebarang kesan bila didedahkan kepada suhu panas dan keadaan lembap.

RUJUKAN:

Chen, Stephen. (2020). Coronavirus can survive long exposure to high temperature, a threat to lab staff around world: paper. South China Morning Post. https://www.scmp.com/news/china/science/article/3079831/coronavirus-can-survive-long-exposure-high-temperature-threat


Asal Usul Simbol Bulan Sabit Dan Bintang Dalam Tamadun Islam

Keindahan unsur-unsur yang menghiasi bendera Turki yang berlatar belakang warna merah, dan bulan sabit dan bintang berwarna putih, dijelaskan dalam pelbagai cara. Sebagaimana penyair terkenal, Mehmet Akif menggambarkan bendera merah Turki dengan bulan sabit dan bintang di dalam Lagu Kebangsaan Turki, yang dinyanyikan oleh kanak-kanak dengan penuh semangat di setiap pembukaan acara.

Kebanyakan naratif hari ini selalu menekankan bahawa bulan sabit dan bintang adalah simbol  identiti bangsa Turki atau simbol agama Islam secara umumnya di seluruh dunia.

Artikel ini mungkin akan mengejutkan anda dengan kenyataan bahawa asal-usul bulan sabit dan bintang yang digunakan dalam kebanyakan bendera-bendera negara Islam termasuk negeri-negeri Melayu di Malaysia sebenarnya boleh dijejak di Konstantinople (kini Istanbul) yang dibawah pemerintahan kerajaan Rom Timur atau Byzantine ketika itu.

Bulan Sabit Dan Bintang Di Zaman Silam

Kajian ikonografi menunjukkan bahawa bulan sabit dan bintang, adalah ikon yang sangat bernilai dan telah digunakan sejak zaman purba.  Asal-usul ikon bulan sabit dan bintang tidak bermula dengan sejarah Turki seperti yang kebanyakan kita semua sangkakan selama ini.

Hari ini umumnya jika kita lihat bendera negara-negara Islam di seluruh dunia, boleh dikatakan hampir kesemua bendera Islam mesti ada ikon bulan sabit dan bintang dalam pelbagai bentuk dan variasi gaya. Contohnya Jalur Gemilang kita menggunakan bulan sabit dengan bintang 14 bucu sebagai lambang perpaduan 13 buah negeri dan Wilayah Persekutuan.

Manakala dari sudut yang lain, hampir seluruh dunia samada Islam dan bukan Islam menganggap bahawa bulan sabit dan bintang, secara umumnya dianggap sebagai simbol negara-negara Islam, dan sering menghiasi kubah-kubah masjid di serata dunia.

Namun apabila kita teliti sejarah dari zaman ketamadunan sejauh Tamadun Sumeria, kita dapat menjejaki simbol bulan sabit dan bintang telah digunakan terlebih dalam kaedah yang sangat berbeza. Bulan sabit  mewakili “Sin” yang dianggap sebagai Tuhan Bulan. Bintang pula mewakili Venus dalam mitologi Rom Purba.

Simbol bulan sabit dan bintang sebenarnya telah muncul sebelum kedatangan Islam di tamadun Yunani Kuno dan Rom. Penggunaannya yang ketara boleh ditemui dari sejarah Byzantium yang berkaitan dengan tuhan-tuhan seperti Artemis dan juga Hecate, yang dianggap sebagai dewi pelindung kota.

Rekod-rekod sejarah juga menunjukkan bahawa simbol ini telah digunakan secara bersama untuk kali pertama oleh kerajaan monarki Israel pada abad ke-13 dan ke-14 SM. Selain itu, simbol bulan sabit dan bintang kebanyakannya digunakan sebagai cap mohor dalam pelbagai urusan kerajaan.

Jika kita telusuri lebih jauh lagi sekitar abad ke-2 dan ke-1 SM, kita boleh temui artifak berbentuk kepingan syiling di mana kedua simbol itu dikeluarkan sejak Ketamadunan Mesopotamia.

Dalam konteks geografi di Anatolia, Raja Pontus Mithridates VI adalah amat sinonim dalam penggunaan bulan sabit dan bintang. Bulan sabit dan bintang digunakan secara bersama pada panji-panji raja.

Zaman Helenistik dan Empayar Rom

Sekitar tahun-tahun terakhir zaman Helenistik, penggunaan bulan sabit dan bintang juga ditemui terutamanya pada duit syiling.

Di zaman Rom Pertama, bulan sabit dan bintang digunakan pada kebanyakan duit syiling juga, tidak kurang banyak juga figura dewi-dewi menurut naratif mitos Yunani digabungkan bersama dengan bulan sabit dan bintang. Di dalam kajian rangka kerja ini, bulan sabit dan bintang telah digunakan pada beberapa tempoh berbeza sepanjang zaman Empayar Rom.

Pada abad ke-4 SM, simbol bulan sabit dan bintang digabungkan bersama-sama. Teori punca yang paling penting menjurus kepada maksud penggunaan gabungan bulan sabit dan bintang itu membawa makna “penyatuan”.

Oleh itu, ketika Rom menghadapi masa yang kritikal, harapan dan keinginan untuk bersatu menghadapi ancaman dari luar telah diabadikan ke dalam bentuk syiling.

Bulan Sabit Dan Bintang Tamadun Turki

Pada tahun 1299, penggunaan bulan sabit juga telah muncul dalam Empayar Uthmaniyyah yang semakin bangkit menghampiri sempadan Byzantium, namun ia tiada simbol bintang.

Tetapi menurut apa yang penulis perhatikan pada hal ini adalah simbol-simbol bulan sabit dan bintang yang digunakan oleh Rom dan Byzantium untuk jangka masa yang lama juga merupakan simbol kota Konstantinople pada zaman ia baru ditaklvk Uthmaniyyah.

Simbol-simbol Konstantinopel sebelum penaklvkan Uthmaniyyah adalah seperti berikut: helang berkepala dua, empat ikon salib yang berlainan, bulan sabit dan bintang.

Selepas menaklvki Konstantinople kemudian menamakannya sebagai İstanbul, Sultan Mehmed II telah menyerap bulan sabit dan bintang, yang akhirnya menjadi simbol yang sangat dekat dengan budaya Turki dan Islam, demi memastikan kesinambungan hidup pelbagai kaum di kota. Ia juga sekaligus menjelaskan mengapa Sultan Mehmet II menganggap dirinya sebagai pewaris Empayar Rom hingga digelar sebaga Kaiser-i Rumi (Maharaja Rom).

Apa yang menariknya ialah semasa suku Turki Gokturk mula muncul pada abad ke-8, bulan sabit dan bintang adalah kali pertama digunakan di Asia Tengah. Sultan Mehmet II secara kebetulan telah mengadaptasi simbol versi Byzantine sebagai simbol Uthmaniyyah ketika penaklvkan Konstantinople dan boleh dikatakan sangat ironi.

Bukan sahaja kita melihat bulan sabit dan bintang yang digunakan bersama-sama pada duit syiling Uthmaniyyah, tetapi juga apabila kita melihat tughra (tandatangan/cap mohor Sultan), angka-angka bulan sabit dan bintang berada dalam bentuk yang saling berkait rapat.

Bulan sabit dan bintang juga mempunyai kemungkinan besar sebagai berasal dari simbol kaum Turkic yang kemudiannya dipopularkan di dunia Islam setelah Uthmaniyyah menaklvk dan memerintah timur tengah. Turkic yang dimaksudkan adalah suku-suku bangsa berbahasa Turkic.

Dalam dua gambar di atas adalah suku kaum Székelys Turk dari Hungary atau Romania, bahkan orang Kristian Székelys Turk juga turut menggunakan bulan sabit dan bintang sebagai simbol mereka.

Walaupun kini bulan sabit dan bintang diinterpretasikan sebagai “Islam” dan berbeza tafsiran dicipta mengikut budaya sesebuah negara Islam pada zaman kita, sesungguhnya apabila kita melihat dari perspektif sejarah, makna dan asal usul bulan sabit dan bintang pada bendera kita mahu pun Turki sendiri jauh lebih mendalam dan mungkin sukar untuk kita terima hakikat itu.

Ia kerana, walaupun simbol bulan sabit dan bintang juga turut ditemui pada nenek moyang orang Turki dari suku kaum Gokturk, namun ia masih tidak boleh menjelaskan kaitannya dengan Islam kerana ketika itu bangsa Turk dari Asia Tengah adalah penganut agama-agama Pagan, Buddha, atau Tengrisme, dan jarak masanya masih jauh sebelum kelahiran junjungan besar Nabi Muhammad S.A.W.

Kemudian, pada abad ke-19 ketika Uthmaniyyah melalui proses Reformasi Tanzimat. Bendera Uthmaniyyah ditetapkan pada 1844, dengan simbol bulan sabit dan bintang berwarna putih digelar sebagai ay-yıldız (bahasa Turki untuk “bintang bulan sabit”) dilampirkan pada latar belakang merah. Ia terus digunakan sebagai bendera zaman moden Republik Turki, dengan pengubahsuaian kecil yang tidak ketara.

Salah Faham Dan Kontroversi

Pada abad ke-20, bintang dan bulan sabit telah mendapat interpretasi yang popular sebagai “simbol Islam”, malahan pernah diangkat oleh nasionalisme Arab atau Islamisme pada tahun 1970-an hingga 1980-an, tetapi akhirnya ditolak kerana salah faham dan tanggapan bahawa ia adalah simbol rasmi Islam sebagai tidak berasas pada waktu itu.

Kini budaya salah faham itu kembali popular di Malaysia sejak ketegangan yang berpunca daripada tindakan penganut Hindu dan Sikh meletakkan arca bulan sabit dan bintang pada kubah kuil mereka. Bahkan, budaya kubah masjid sendiri pun bukan berasal dari Islam sepenuhnya. Identiti simbolik yang paling jelas berkait dengan Islam adalah warna hijau yang jadi warna kegemaran Rasulullah S.A.W.

Tidaklah penulis maksudkan meneruskan penggunaan simbol bulan sabit dan bintang itu sebagai salah atau berdosa, penulis sekadar mahu mengajak masyarakat Muslim kita membetulkan pemahaman masing-masing dalam sebarang isu, supaya agama kita tidak dijadikan bahan jenaka hanya kerana kejahilan segelintir dari kita akibat sikap semberono.

Setakat hari ini terdapat kira-kira 15 buah negara yang memiliki simbol gabungan bulan sabit dan bintang pada bendera masing-masing sebagai simbol identiti kebangsaan, ini termasuklah negara Malaysia. Namun, terdapat dua negara bukan Islam yang menggunakan simbol ini dengan amat jelas pada bendera mereka iaitu Singapura dan Nepal.


Artificial Intelligent :  Sebuah Manfaat Perniagaan Atau Ancaman Kepada Tenaga Kerja Manusia?

Aku tahu kenapa banyak syarikat pada masa akan datang dan terkini bakal gunakan AI (Artificial Intelligent). Dan aku tak rasa pun 4th Revolution Industry ini bukan setakat melibatkan permasalahan lambakan tenaga kerja punca kadar pengangguran tinggi.

Apabila keperluan pasaran kerja mencukupi terutama sumber tenaga buruh yang mencukupi untuk menghasilkan tugasan dan menyelesaikan proses pembuatan produk.

Produktiviti boleh jadi punca sebab kenapa AI bakal digunakan sepenuhnya pada masa akan datang. Ok, baca baik baik dan fahamkan apa yang aku nak sampaikan di sini.

Analogi 1:
Jika menggunakan tenaga buruh manusia

Positif:
– Manfaat yang terhasil daripada penubuhan syarikat dan kilang-kilang adalah dapat mewujudkan peluang pekerjaan terutama melibatkan “low skill”, “medium skill” dan “high skill job”.

Bersebabkan prospek pekerjaan masih wujud terutamanya kadar permintaan graduan yang meningkat naik untuk membina kerjaya pertama secara berterusan dan konsisten dalam mewujudkan “preservation capital” melibatkan simpanan dan pelan persaraan dalam jangka masa panjang.

Negatif:
– Keburukan yang nyata adalah permasalahan kepada permintaan tinggi terhadap jawatan yang ditawarkan berpunca lambakan manusia yang sentiasa mencari peluang dan majikan hanya memilih “the best among the best candidate” untuk dipanggil bekerja dalam memberikan perkhidmatan syarikat. Individu yang tak di panggil inilah bakal menganggur kerana bukan semua yang memohon jawatan dipanggil berkhidmat.

– Kemudian permasalahan limitasi keupayaan manusia itu sendiri punca terbantut produktiviti perniagaan syarikat. Kerana manusia seperti kita ketahui ada emosi, tenaga dan kesihatan dalam melunaskan pergerakan dan kadang kala memenatkan manusia. Bila penat sakit pun datang dan mengganggu proses perniagaan.

Analogi 2:
Jika menggunakan AI seperti mesin yang fungsinya “automation” yang telah diprogramkan.

Positif:
– Manfaat jangka masa panjang dalam penghasilan produktiviti yang secara berterusan TANPA HENTI selain dapat meningkatkan jumlah pengeluaran tanpa terhad. Mesin tidak sakit, tidak pula merungut akan bebanan kerja bersebabkan “heartless” dan tugasan telah diprogramkan mengikut acuan tugasan yang ditetapkan.

Sebagai contoh, menggunakan tenaga manusia hanya mampu menghasilkan 100 buah kereta sehari kerana perlu mengambil kira faktor kesihatan dan tahap kepenatan. Dengan manusia mungkin terhad masa kerja pada kadar 12 ke 14 jam sehari. Tetapi dengan menggunakan mesin atau robot hasil produktiviti boleh dipertingkatkan kepada 300 ke 500 buah kereta sehari selama 24 jam 7 hari seminggu.

Negatif:
– Syarikat atau pengilang produk sedikit demi sedikit akan cuba mengurangkan dasar penggunaan tenaga manusia yang diketahui mempunyai masalah limitasi kesihatan dan kapasiti tenaga selain memerlukan daya tahan fokus yang tinggi dalam melaksanakan tugasan yang mencabar dalam menyempurnakan dalam masa singkat.

Secara tak langsung memungkinkan kadar pengangguran meningkat tinggi dan manusia kehilangan punca rezeki kerana syarikat merasakan penggunaan AI mampu menyelesaikan permasalahan PRODUKTIVITI terhad selain dapat meningkatkan KEUNTUNGAN secara berterusan. Malahan dapat memotong belanjawan tenaga manusia melibatkan gaji, insurans, elaun dan penjimatan pemotongan wang persaraan majikan dan pekerja.

Kesimpulan, itu serba sedikit penjelasan apa yang aku nampak sempena menjelang 4th Revolution Industry. Bagi kita yang masih bekerja, apakah persediaan kita pada masa akan datang? Duduk sajakah tanpa bertindak atau keluar dari situasi sebelum syarikat-syarikat besar dan kecil melabur kewangan mereka untuk membeli teknologi tanpa manusia dan mesin layan diri untuk kelancaran proses dan produktiviti perniagaan tanpa henti.

Ini bukan permasalah ekonomi yang datang dari kerajaan, tapi semuanya melibatkan perniagaan kerana sentiasa memandang prospek keuntungan dan pasaran dalam jangka masa panjang. Adakah kita dah bersedia dengan keadaan ini pada masa akan datang?


4 Nasihat Pengasas Burger Ramly Untuk Peniaga

Datuk Ramly Mokni adalah pengasas kepada produk berjenama Ramly yang sangat dekat dengan hati rakyat Malaysia. Walau bagaimanapun, beliau menghadapi pelbagai jenis rintangan sebelum berada di tahap sekarang.

Salah satunya adalah pinjaman beliau telah ditolak oleh pihak MARA atas alasan rakyat Malaysia tidak makan burger.

Selepas itu, pihak bank pembangunan telah menerima permohonan pinjaman beliau dan terhasilkan Ramly seperti yang kita kenal hari ini. Berikut adalah nasihat beliau kepada mereka yang ingin mulakan perniagaan.

1. Berani dan bijak mengambil peluang

Boleh bermula dengan modal yang kecil untuk menghasilkan produk sendiri dan membuka premis kecil-kecilan. Kalau bijak dan berani, anda boleh terokai pasaran baru sama sebagaimana Datuk Ramly Mokni tetapi harus bersedia dengan risiko kerugian.

Jika semua itu berjaya, anda akan menikmati keuntungannya malahan bakal mendominasi pasaran tanpa pesaing yang mampu menggugat.

Ramly Burger sendiri memerlukan masa lebih kurang dua tahun sebelum ianya diterima oleh kesemua lapisan masyarakat. Jadi, apa alasan anda untuk tidak menjadi berani dan bijak?

2. Tidak mudah berputus asa

Peniaga harus berusaha dalam memajukan perniagaan dengan menggunakan teknologi terkini. Hari ini, begitu banyak badan yang menawarkan pinjaman untuk mengembangkan perniagaan dan anda gunakan kesempatan itu.

Jika pihak penjiman A tidak luluskan pinjaman anda, boleh mohon kepada peminjam B sehinggalah ianya lulus.

Anda harus bersedia dengan pelbagai dugaan yang mendatang dan terus yakin dengan perniagaan tersebut. Jika ada apa-apa tuduhan, jawab dan bidas dengan cara professional tanpa menjatuhkan kredibiliti perniagaan anda.

3. Mampu untuk bertahan

Keadaan ekonomi yang mencabar dan gawat adalah perkara biasa dalam perniagaan. Jadi bila ekonomi sudah gawat, fokus perniagaan bukan lagi untuk menjana keuntungan tetapi sekadar cukup untuk balik modal dan bertahan.

Kebiasannya mereka yang sudah lama dalam dunia perniagaan, pasti miliki simpanan untuk menghadapi tempoh kegawatan ekonomi.

Jadi kepada peniaga di luar sana, anda perlu betul-betul bersedia menghadapi saat sukar. Jika tidak mungkin syarikat anda akan terkubur tapi kalau mampu, anda akan mencapai keuntungan pada ketika ekonomi berkembang.

4. Hidup berprinsip

Perkara paling penting untuk mulakan perniagaan adalah memiliki prinsip yang jelas. Antara prinsip yang dipegang oleh Datuk Ramly Mokni adalah jujur, rajin, berusaha bersungguh-sungguh, membantu orang yang memerlukan dan membayar zakat.

Prinsip ini juga disarankan untuk diguna pakai oleh peniaga-peniaga baru di luar sana.

Menurut Datuk Ramly Mokni lima prinsip itu perlu untuk berjaya kerana walau kaya macam mana sekalipun, jika tidak berpegang kepada prinsip tersebut, kita tidak akan mampu bertahan.

Jadi kepada anda semua, sudah sediakah untuk mulakan perniagaan baru yang melawan?


Kenapa Rayhan Kabir Dihalau Dari Malaysia?

Kenyataan Rayhan Kabir dalam dokumentari al-Jazeera ialah percikan api terhadap minyak yang telah lama mendidih. Pada 19 Julai 2020, Rayhan yang takut dit4ngkap telah menulis satu kenyataan lagi.

Dalam kenyataan ini, dia menyatakan amarahnya kerana warga-warga Bangladesh dilayan teruk seperti hamba. Dibayar sedikit tetapi dipvkul dan dihvkum kerana sistem sedia ada membenarkannya. Katanya juga ada pendatang dib0gelkan sebagai hvkuman pun.

Tetapi Rayhan menutup mesejnya dengan mengatakan satu-satunya jen4yahnya adalah kerana dia dilahirkan sebagai bangsa Bengali (Hasan, 2020).

Senang kata Rayhan menyebarkan berita palsu dalam dokumentari al-Jazeera berdasarkan ketidakpuasan hatinya terhadap layanan warga-warganya terima.

Sebagai seseorang yang mungkin paling idealistik pernah Malaysia ada, kelantangannya telah mengundang masalah terhadap diri sendiri. Sekelip mata, seluruh Malaysia menuntut tindakan terhadap kedangkalannya.

Dan apabila ditangkap pula, wujud segelintir yang mengecam tangkapan tersebut (McLennan, 2020). Amnesty International meminta Rayhan tidak diusir.

Namun menurut Jabatan Imigresen pula, Rayhan didapati tidak bekerja dalam sektor seperti dipermitkan (Kumarappa, 2020).

Menariknya ramai yang melihat bahawa punca pengusiran adalah kerana terlibat dalam menyampaikan berita palsu semasa negara menghadapi kegentingan koronavirus.

Sekalipun jika itu perkaranya, tiada masalah pun untuk Malaysia halaukan. Kerana negara-negara lain dalam dunia ini telah menghalau pendatang-pendatang asing bagi punca-punca seakan-akan sama.

Malaysia pernah diheret ke dalam urusan Arab Saudi apabila Hamza Kashgari melarikan diri daripada Riyadh terus ke Kuala Lumpur.

Arab Saudi membvru Kashgari yang didakwa menghina Nabi Muhammad (SAW) dalam sebuah ciapan Twitter (BBC, 2012) yang menular kepada 30,000 balasan.

Setibanya di Kuala Lumpur, Malaysia tidak mengendahkan rayuannya dan terus mengusir balik meskipun tiada perjanjian ekstradisi bersama Arab Saudi.

Emiriyah Arab Bersatu pun pernah mengusir tiga warga Sri Lanka kerana menghina Islam.

Tidak cukup dengan pengusiran, Mahkamah Dubai menghvkum denda RM577,192 (Dh500,000) dibawah Kanun Keseksaan Persekutuan (Colombo Gazette, 2020).

Mungkin penghinaan Islam itu terlalu tinggi untuk dibandingkan apa dibuat Rayhan Kabir. Namun begitu, ada saja laporan-laporan berita bahawasanya penghinaan dalam zon kategori Rayhan pun mengundang pengusiran bagi orang lain.

Seorang warga Haiti telah didapati bersalah kerana menghina bendera Bahamia. Maryanke Augustine dijatuhkan hvkuman pengusiran kembali ke Haiti (Maycock, 2014).

Seorang warga British telah dijatuhkan hvkuman penj4ra kerana mencekik seorang polis di Dubai sambil menghina lagi. Walaupun membela diri tidak bersalah, pihak hakim tidak bersetuju dengan hujahnya.

Malah warga ini juga dikatakan tidak memberikan kerjasama langsung apabila anggota polis bertanya. Bila ditanya nama, dia kata “kambing”. Bila ditanya asal mana, dia membalas, “pejabat polis”.

Warga ini kemudian dijatuhkan hvkuman penj4ra tiga bulan sebelum dihalau keluar (Amir, 2019).

Apa Masalahnya Bila Malaysia Halau Rayhan?

Kesimpulan daripada tiga punca di atas sangatlah jelas: sesiapa yang melanggar prinsip negara akan diusir. Amerika Syarikat pun berbuat benda sama. Daniel Zehr hanyalah seorang petani pun diusir pada tahun 2004 kerana enggan mengambil gambar untuk kad identiti.

Maka tiada salah pun apabila Rayhan Kabir diusir, kerana menabur fitnah terhadap layanan kononnya buruk. Pertama sekali, warga-warga Bangladesh yang dilayan kononnya buruk perlu diteliti dahulu status mereka dalam negara.

Dan pada masa koronavirus melanda, amatlah aneh bagi seseorang untuk sertai dokumentari yang jelas sekali mengecam negara induk.

RUJUKAN:

Amir, S.  (2019, Oktober 11). British man to be deported after mocking and insulting officers. The National. Retrieved from https://www.thenational.ae/uae/british-man-to-be-deported-after-mocking-and-insulting-officers-1.922194

BBC. (2012, Februari 12). Malaysia deports Saudi journalist Hamza Kashgari. Retrieved from https://www.bbc.com/news/world-asia-17001900

Colombo Gazette. (2020, Januari 21). Three Sri Lankans in Dubai to be deported for insulting Islam on social media. MENAFN. Retrieved from https://menafn.com/1099582693/Three-Sri-Lankans-in-Dubai-to-be-deported-for-insulting-Islam-on-social-media

Hasan, S. (2020, Ogos 1). ‘My only (ditapiskan) is I am a Bengali.’ The Daily Star. Retrieved from https://www.thedailystar.net/top-news/news/my-only-crime-i-am-bengali-1939341

Kumarappa, K.M. (2020, Ogos 1). Rayhan abir found (ditapiskan) work permit, says Immigration source. The Malaysian Insight. Retrieved from https://www.themalaysianinsight.com/s/264167

Maycock, D. (2014, Julai 31). Two Haitians Fined and One Deported for Insulting the Bahamian Flag. The Tribune. Retrieved from http://www.tribune242.com/news/2014/jul/31/two-haitians-fined-and-one-deported-insulting-baha/

McLennan, S. (2020, Julai 17). Malaysia Shouldn’t Persecute Outspoken Migrant Worker. Human Rights Watch. Retrieved from https://www.hrw.org/news/2020/07/17/malaysia-shouldnt-persecute-outspoken-migrant-worker


Sejarah Indomie Yang Mendonia

Dalam video Beritagar hari ini, ada menceritakan tentang sejarah mi segera (di sana dipanggil sebagai mi instan) di Indonesia.

Jenama mi segera ini bukan sahaja popular di Indonesia, tetapi di seluruh dunia. Tahukah anda, Indomie merupakan antara pilihan utama para banduan di Amerika Syarikat untuk sistem barter dalam penjara?

Dan tahukah anda, UNICEF menggunakan Indomie bagi tujuan menggalakkan imunisasi untuk kanak-kanak di Nigeria?

Segalanya bermula pada tahun 1968 apabila Jepun mula mengimport mi segera ke serata dunia, termasuklah Indonesia.

Pada tahun 1969, syarikat Supermi mendirikan kilang yang pertama di Cijantung. Usahasama antara Syarikat Jepun dan Indonesia ini mengasaskan jenama mi segera pertama di Indonesia.

Pada tahun 1972 pula, PT Sanmuro milik Djajadi Djaja pula mendirikan jenama Indomie. Pada 1980an pula jenama Sarimi pula muncul.

Disebabkan pemilik Sarimi ini, Sudono Salim atau nama sebenarnya Liem Sioe Liong merupakan kroni kepada Presiden Soeharto, Sarimi dapat menjual produknya dengan harga yang lebih murah berbanding pesaingnya yang lain.

Salim Group yang memiliki kilang pengisar tepung Bogasari, dapat menghasilkan sehingga 100 juta bungkus mi segera setahun. Dengan produksi ini, Sarimi menguasai 40% pasaran Indonesia.

Pada 1984, Salim Group membeli Indomie dari Djajadi dan sejak itu jenama Indomie mula meluas dan dieksport ke seluruh dunia, termasuk Malaysia, Amerika Syarikat, dan negara pengasas mi segera itu sendiri, iaitu Jepun.

Antara perisa yang pertama yang diperkenalkan oleh Indomie ialah Indomie Kuah Kaldu Ayam, Indomie Kuah Kari Ayam pada 1980. Indomie Mie Goreng diperkenalkan pada 1982.

Kepelbagaian jenama serta kebolehupayaan makanan tersebut bergaul dengan budaya tempatan seperti Mie Goreng Rendang di Sumatera Barat, dan Mie Goreng Acheh di Acheh juga menjadi kekuatan jenama Indomie di dalam pasaran domestik.Artikel ini dinaikkan atas ehsan daripada Pop Pelangi.

RUJUKAN:Mi instan Indonesia yang mendunia. https://beritagar.id/media/video/mi-instan-indonesia-yang-menduniaTentang Tiga Mi Instan. https://historia.id/ekonomi/articles/tentang-tiga-mi-instan-DEn0d


Misteri Kerajaan Melayu Kedah Tua

SEBELUM kemunculan Kesultanan Melayu Melaka pada penghujung kurun ke-14 Masihi, telah wujud kerajaan awal di Semenanjung Tanah Melayu. Kerajaan-kerajaan tersebut berkembang sebagai kota pelabuhan bebas di sekitar kawasan lembah sungai utama semenanjung, kebanyakannya menjalinkan hubungan perdagangan dan diplomatik dengan China. Nama dan gambaran mengenai kerajaan tersebut diketahui berdasarkan rekod Cina, India dan Arab. Contohnya, kerajaan Ch’ih-T’u (Tanah Merah), Chi-La-Tan (Kelantan), Ting-Chia-Lu (Terengganu), Tan-Tan (Besut), Ko-Lo (Muar), Langkasuka (Pattani) dan Fo-Lo-An (Kuala Berang). Satu daripadanya merupakan kerajaan Kedah Tua. Keberadaannya dibuktikan dengan pelbagai penemuan arkeologi di Lembah Bujang yang telah menarik minat ramai pengkaji.

Walaupun umum mengetahui kedudukan Kedah Tua sebagai salah satu kerajaan dan tamadun terawal Melayu di Asia Tenggara, pelbagai misteri mengenai masyarakat purba tersebut masih belum terungkai, terutamanya dari aspek taburan penempatan, bentuk kesenian dan kebudayaan, keagamaan dan struktur pentadbiran.

Dengan penemuan terkini di Kompleks Arkeologi Sungai Batu oleh kumpulan penyelidik dari Pusat Penyelidikan Arkeologi Global Universiti Sains Malaysia (USM), telah timbul pelbagai tafsiran dan persoalan baharu mengenai Kedah Tua. Antaranya tarikh bermulanya peranan Kedah Tua sebagai sebuah pelabuhan, kewujudan teknologi dan industri besi, serta jumlah populasi masyarakatnya.

Perkembangan teknologi maklumat dan penggunaan media sosial telah memicu minat masyarakat Malaysia terhadap sejarah Kedah Tua. Hal ini dapat dilihat pada kesedaran umum yang wujud serta perhatian yang diberikan oleh orang awam terhadap beberapa isu penting dalam penemuan terbaru arkeologi di Lembah Bujang. Di samping itu, timbul pelbagai blog sejarah, yang memberi halwa mata kepada para peminat yang dahagakan ilmu. Ini perkembangan yang amat baik, lebih-lebih lagi apabila wujud minat masyarakat terhadap kepentingan untuk mendalami masa lampau nenek moyang kita.

Sehingga kini, wujud pelbagai bentuk persepsi masyarakat mengenai Kedah Tua, kebanyakan melihatnya sebagai sebuah kerajaan Hindu-Buddha setara dengan kerajaan purba Asia Tenggara yang lain seperti Angkor, Champa, Mataram Kuno, Srivijaya dan Majapahit. Tetapi, perlu difahami bahawa Kedah Tua memiliki ciri ekonomi, sosiopolitik dan sosiobudaya yang jauh berbeza. Kebanyakan kerajaan besar Hindu-Buddha amat kaya dengan pelbagai bentuk prasasti (batu bersurat) dan manuskrip yang mampu memberi gambaran jelas mengenai aspek perundangan, birokrasi dan raja-raja yang memerintah.

Di samping itu, kerajaan-kerajaan Angkor, Champa, Mataram Kuno, Srivijaya dan Majapahit memiliki bukti senibina dan seniarca yang menjadi identiti khas nilai estetika mereka tetapi, sumber sebegini di Kedah Tua adalah amat langka.

Hal ini menyebabkan tafsiran berkenaan sistem pemerintahan dan perundangan serta salasilah raja-raja yang memerintah Kedah Tua perlu didasarkan kepada sumber sastera-sejarah tradisional tempatan. Karya agung seperti Hikayat Merong Mahawangsa, Al-Tarikh Salasilah Negeri Kedah dan Hikayat Seri Kelantan boleh memberi gambaran jelas mengenai salasilah raja-raja, persekitaran politik, sosiobudaya dan pengislaman Kedah. Bagaimanapun, kebanyakan kisah tersebut masih belum boleh dirujuk silang dengan data epigrafi, rekod asing mahupun data arkeologi yang ditemui setakat ini.

Justeru, banyak misteri mengenai masa lampau Kedah Tua masih belum terungkai, dan sehingga kini masih menjadi bahan perdebatan oleh para cendekiawan. Walaupun wujud banyak kekaburan dalam pengetahuan kita mengenai Kedah Tua, satu perkara adalah pasti: peranan Kedah Tua sebagai salah satu pusat perdagangan, industri dan kerajaan awal Melayu yang memiliki kedudukan strategik dalam percaturan geopolitik serantau pada ketika itu. Demi mendalami sejarah Kedah Tua, beberapa perkara asas mengenai kajian ini perlu difahami.

Kedah Tua dapat ditakrifkan sebagai gabungan sekumpulan penempatan pesisir pantai dan pinggir sungai yang terletak di Lembah Bujang dan berfungsi sebagai pusat pertukaran komoditi dengan struktur berkerajaan. Penempatan-penempatan ini dihuni oleh masyarakat pribumi Melayu, dan juga komuniti pedagang yang tinggal dalam jangka masa pendek sementara menunggu pertukaran angin monsun. Perkara yang membezakan Kedah Tua dengan kerajaan Kedah yang wujud hingga kini adalah dari segi penzamanan, pola penempatan dan kegiatan ekonominya.

Kedah Tua mula wujud dan dikenali masyarakat asing sejak kurun kedua Sebelum Masihi dan posisinya sebagai pusat entrepôt berterusan sehingga kurun ke-14 Masihi. Antara kurun ke-14 hingga ke-15 Masihi memperlihatkan zaman peralihan di bawah dominasi kerajaan Majapahit. Perkembangannya menjadi sebuah kesultanan dan kerajaan dengan struktur yang kita kenali sekarang kemungkinan bermula sekitar pertengahan kurun ke-15 Masihi, sezaman dengan perkembangan empayar Melaka. Lembah Bujang pula satu terminologi yang diperkenalkan pada 1970-an untuk merujuk kepada kawasan di sekitar lembah Sungai Merbok-Muda tempat ditemui jumpaan arkeologi seperti monumen, seramik, arca dan prasasti yang dapat dikaitkan masyarakat Kedah Tua.

Kini, Lembah Bujang merangkumi kawasan dari Sungai Sala, lereng Gunung Jerai, lembah Sungai Merbok-Muda, Jeniang sehingga ke Cheruk Tokkun. Penemuan-penemuan arkeologi di Lembah Bujang wujud dalam bentuk kluster yang tertumpu di lokasi-lokasi strategik di pesisiran pantai purba Kedah Tua. Setiap kluster tersebut mewakili satu penempatan purba, sama ada masyarakat pedagang ataupun penduduk tempatan. Contoh penempatan tersebut adalah Pengkalan Bujang, Kampung Sungai Mas, Kampung Sireh, Simpor Tambang, dan Kompleks Sungai Batu, setiap satunya memiliki jangka masa perkembangan yang berbeza. Kajian terkini mendapati pada masa-masa tertentu, penempatan yang terletak di lokasi berbeza tersebut menjalankan transaksi perdagangan secara berasingan dan kemungkinannya memperdagangkan komoditi yang berbeza.

Kekayaan pelabuhan Kedah Tua digambarkan dalam teks-teks asing, terutamanya dari India. Sumber tersebut terdiri daripada syair-syair Tamil, sastera Sanskrit, Purana, sastera Prakrit dan sumber Prasasti Chola. Syair Sillappadikaram (kurun kedua Masihi) menyatakan bahawa wujud hubungan dagang antara Kedah (Kidaravan) dengan Madurai, manakala syair Pattinappalai (kurun kedua Masihi) pula menyebut bahawa komoditi dari Kedah (Kazhagam) telah diperdagangkan di Kaveripattinam. Syair Paruŋkathai pula menyatakan bahawa Kaṭāraththu irumpu yang bermakna “besi dari Kaṭāram” merupakan salah satu bahan yang digunakan untuk membuat kereta kuda Puteri Vācavathaththai. Kaṭāram diketahui merujuk kepada Kedah Tua.

Karya Sanskrit iaitu Kaumudimahotsava dan Kathasaritsagara yang dikarang sekitar kurun kelapan Masihi adalah sastera epik yang sering menggunakan Kedah sebagai latar dalam plot ceritanya. Kedah yang disebut sebagai Katahanagara, Katahadvipa atau Kataha seringkali digambarkan sebagai pelabuhan penting yang secara berterusan dilawati oleh pedagang dari India. Dalam penulisan Prakrit (kurun ketujuh Masihi), Kedah Tua disebut sebagai Kadahadipa, iaitu sebuah pelabuhan yang terletak di seberang laut dan dihubungkan dengan pelabuhan Tamralipti.

Dalam penulisan Agni Purana, telah disebut tentang satu puncak gunung yang dikenali sebagai Anda Kataha (Gunung Jerai?). Dalam Prasasti Kepingan Leiden Besar (kurun ke-11 Masihi) yang ditulis dalam bahasa Sanskrit, pemerintah Srivijaya pada mulanya disebut sebagai “Śriviṣayādhipatinā Kaṭah-ādhipatyam ātavantā” dalam bahasa Sanskrit yang bermaksud “Pemerintah Srivijaya dan yang menjalankan pemerintahan di Kedah”.

Baginda juga telah diberi gelaran “Kaṭah-ādhipates” yang bermaksud “Pemerintah Kedah”. Pada bahagian bahasa Tamil pula, Raja Suvarnabhumi disebut sebagai “Kiḍāratta-araiyan” ataupun “Kaḍāratta-araiyan”, masing-masing bermaksud Raja Kidara dan Raja Kadara, kedua-duanya membawa makna Raja Kedah. Prasasti Kepingan Leiden Kecil (kurun ke-11 Masihi) pula menceritakan tentang permintaan Raja Kadaram untuk memperbaharui geran tanah bagi kuil Culamanivarmavihara yang telah dinamakan semula sebagai Rājarājapperuṃballi. Pentarikhan sumber-sumber syair Tamil, sastera Sanskrit-Prakrit dan prasasti India tersebut menunjukkan bahawa selama sekurang-kurangnya satu milenium wujud perhubungan berterusan antara India dan Kedah Tua.

Sumber: Utusan

DR. NASHA RODZIADI KHAW ialah pensyarah kanan di Pusat Penyelidikan Arkeologi Global, Universiti Sains Malaysia (USM).


Yubitsume: Potong Jari Tanda Setia Yakuza

Yakuza
terkenal dengan seni tatu pada badan ahlinya. Jika tidak penuh tatu satu badan
tidak cukup Yakuza seseorang itu. Namun, perubahan zaman yang semakin skeptikal
dengan Yakuza telah memaksa ahlinya tidak bertatu. Untuk dielak daripada
dikesan kerana perniagaan atau pun operasi moden Yakuza zaman ini.

Setakat
ini, bukan penggunaan tatu sahaja yang terkesan dengan dunia moden. Budaya
Yubitsume juga nampaknya menemui jalan penamatnya serta tidak popular dalam
kalangan mereka sendiri.

Apa itu budaya Yubitsume?

Yubitsume
yang juga dikenali sebagai potong jari amat popular dalam kalangan ahli Yakuza
suatu ketika dahulu.  Yubitsume ini
bertitik tolak dari sejarah lampau kumpulan Bakuto. Sesiapa yang tidak berjaya
membayar hutang akan dipotong jarinya.

DNA
budaya ini masuk ke dalam kumpulan ini tetapi dalam versi yang berbeza.
Yubitsume di dalam Yakuza dikenakan sebagai satu tindakan permohonan maaf atau
pun hukuman kerana melanggar undang-undang Yakuza.

Perkara
yang lebih memeritkan adalah apabila tuan punya badan sendiri yang akan
memotong jarinya. Hal ini sangat menyukarkan serta hasrat seseorang untuk
mengkhianati Yakuza menjadi berkurangan.

Ia
juga bukan hukuman berbentuk sekali sahaja sudah cukup. Ia akan diulangi jika
kesilapan masih diteruskan. Satu kesilapan, satu bahagian jari hilang.
Kesilapan kedua dilakukan, maka bahagian sambungan jari seterusnya menjadi
taruhan.

Yubitsume punca sukarnya kehidupan bekas Yakuza

Satu
survei pada tahun 1993 mendapati bahawa hanya 45% Yakuza moden yang pernah
menghadapi hukuman Yubitsume. Sekalipun nampak ganas dan kejam, ahli yang
dikenakan hukuman akan pergi mandapatkan bantuan perubatan selepas hukuman itu
untuk mengelakkan penyakit seperti haemorrhaging dan jangkitan.

Keperitan Yubitsume sebenarnya tidaklah terhenti selepas mendapatkan perubatan. Ia jauh lebih perit jika seseorang ahli Yakuza itu sudah insaf. Dalam masyarakat sosial Jepun memang ada sekumpulan atau organisasi sivik yang menyediakan program mendapatkan pekerjaan bagi bekas Yakuza. Tetapi, nampaknya, organisasi yang menguruskan mengakui bahawa program ini tidak berjaya. Terdapat beberapa faktor antaranya:

1)
Ahli bekas Yakuza tak mahu buat kerja-kerja orang biasa

2)
Kesihatan fizikal yang kurang memuaskan

3)
Kekurangan kemahiran kerja yang sesuai

Selain
tiga di atas ini, terdapat satu lagi faktor program ini tidak berjaya iaitu
tatu pada badan serta kesan jari yang cacat atau putus dipotong menjadi sebab
penting kenapa syarikat di Jepun sering menolak mereka ini.

Tiada lagi yubitsume, hukuman moden lain masih ada

Memang
benar bahawa hukuman ini tidak lagi popular. Ini kerana operasi kerja Yakuza yang
ingin dilakukan dengan cara yang kurang diragui. Maka, hukuman seperti mencukur
rambut, denda dalam bentuk kewangan, dipenjarakan sementara dan pengusiran
sementara adalah lebih menjadi keutamaan.

Namun,
jika kesilapan itu terlalu serius, yubitsume adalah satu-satunya pengajaran
yang menjadi pilihan.

RUJUKAN:


Normalisasi Seks Dalam Remaja Hari Ini

Pengertian seksual secara umum adalah sesuatu yang berkaitan dengan alat kelamin atau hal-hal yang berhubungan dengan perkara-perkara hubungan intim antara laki-laki dengan perempuan. Seiring pertumbuhan primer dan sekunder remaja ke arah kematangan yang sempurna, muncul hasrat dan dorongan untuk menyalurkan keinginan seksual. Jangka waktu kritikal bagi anak-anak ketika mereka mencapai peringkat akil baligh. Akil baligh merupakan puncak suatu proses membentuk manusia untuk berdikari sendiri dalam membuat keputusan. Pada tempoh ini asas pembentukan sikap, pemikiran, emosi dan tingkah laku berlaku. Keadaan persekitaran bakal mencorakkan anak-anak sama ada kekal seiring landasan agama atau teradun sebaliknya.

Tidak dinafikan internet adalah satu keperluan dalam kehidupan manusia pada abad ke-21. Revolusi internet yang terbentuk mampu mengubah cara hidup manusia, cara berfikir, berkomunikasi atau interaksi, berhibur dan cara berlibur. Kehidupan dunia siber memberikan suatu cabaran dan impak secara realiti dan ilusi kepada manusia sejagat. Bahkan  bekas Perdana Menteri, Tun Dr. Mahathir Mohamad menyatakan kebimbangan  serta mencadangkan kerajaan menapis kembali jaringan internet yang mengandungi unsur-unsur pornografi. Kemudahan teknologi menjadikan remaja kini lebih terbuka tentang seks secara dalam talian. Remaja kini bukan lagi remaja zaman feudal yang tertutup pemikiran, tetapi anak zaman siber yang  agresif dan futuristik.

Timbul polemik dalam masyarakat apabila pengaksesan video pornografi dalam kalangan remaja masa kini telah menjadi satu kelaziman. Bahkan golongan muda sudah menunjukkan taring dengan memaparkan video lucah tersebut kepada kenalan mereka. Bukan itu sahaja mereka lebih berani untuk melakukan hubungan seksual yang pada mulanya sekadar untuk berseronok. Zaman remaja merupakan zaman yang sangat menyeronokkan bagi setiap individu. Seseorang individu semestinya ingin mencuba pelbagai perkara baru dalam kehidupan mereka. Mereka tidak memikirkan bahana yang bakal berlaku akan menyebabkan ketagihan terhadap hubungan seksual yang turut menyumbang ke arah penganiayaan seksual serta keganasan seks. Kebanyakkan golongan remaja tanpa perasaan malu mereka menyatakan telah melakukan hubungan seksual melebihi tiga kali sehingga mengandung anak luar nikah. Lebih memeranjatkan apabila mereka melakukan hubungan seksual secara rela dan bukan paksaan.

Hal ini bertambah rumit apabila ibu bapa membiarkan anak-anak terus hanyut dalam applikasi sosial seperti wechat, facebook, twitter dan lain-lain tanpa pengawasan yang sewajarnya. Kesibukan ibu bapa bekerja seolah-olah memberikan kebebasan sepenuhnya kepada mereka . Bagi sesetengah ibu bapa menganggap mendidik anak remaja adalah satu frasa yang paling sukar. Semakin meningkat usia remaja, semakin cenderung berubah sikap untuk mencari dunia sendiri. Namun disitulah peranan ibu bapa digerakkan dengan mendidik secara berdiplomasi serta mencari iklim yang sesuai untuk berkomunikasi. Satu hakikat yang tidak dikesampingkan, kemapanan diri remaja juga memainkan peranan penting bagi membendung gejala seksual. Jika keperibadian dan iman diri individu lemah  sudah tentu mereka mudah tergelincir dalam lembah kebinasaan. Berpegang teguh kepada agama adalah wahana bagi mengekang kebejatan nilai-nilai murni yang merencatkan perihal tingkah laku remaja tersebut.

Antara salah satu punca penyumbangan gejala seksual  disebabkan oleh pengalaman buruk atau traumatik terhadap jenayah sumbang mahram. Tanpa rawatan sewajarnya  akan menyebabkan Post Stress Traumatic Disorder (PSTD) yang boleh menjejaskan kesihatan mental. Ramai mangsa tidak melaporkan perbuatan tersebut kepada orang lebih dewasa kerana dikhuatiri akan mendatangkan kesusahan kepada keluarga sendiri. Kadangkala terdapat juga ibu-ibu yang tidak menyokong anak-anak jika pesalah adalah orang yang  menyara keluarga. Kesan paling serius apabila mangsa tidak meminta bantuan serta tidak mendapat  sokongan dan kaunseling akan menyebabkan penganiayaan dalam jangka masa yang lama. Jika dibiarkan mangsa akan terus menjadi pemuas nafsu serakah keluarga sendiri. Bagi yang melaporkan pula, mereka didesak oleh beberapa faktor seperti kehamilan atau bimbang akan hamil, merasakan perbuatan tersebut salah dan dilarang dalam agama, bimbang perbuatan tersebut berulang dan melindungi adik perempuan mereka.

Selain itu, tidak ada kesedaran remaja terhadap budaya zina  yang semakin tidak terkawal. Mereka tidak memikirkan dampak perbuatan tersebut akan menjatuhkan maruah diri dan keluarga. Bagai cendawan tumbuh selepas hujan kewujudan tempat-tempat yang tidak berdaftar menjadi kebiasaan remaja-remaja yang hamil tanpa nikah menggugurkan janin mereka. Asalkan mereka membayar dengan harga setimpal dengan kerja doktor tidak bertauliah. Malah pil-pil pengguguran janin mudah didapati tanpa mereka perlu mencari tempat yang jauh untuk membuang janin. Mereka sanggup melabur duit untuk membeli pil-pil tersebut agar benih yang ada dalam rahim mereka mati tanpa ada sesiapa yang mengetahui tindakan yang dilakukan. Hal ini kerana serangan pemikiran cetek menyebabkan mereka memilih jalan penyelesaian kepada masalah yang salah daripada segi undang-undang dan agama  tanpa sebab yang munasabah. Dalam konteks yang lebih besar, undang-undang adalah bersifat menghukum, mendidik, mengawal dan mencegah dan bukan sebagai mekanisme paling tepat menjanjikan penyusutan kes jenayah bakal berkurang saban hari .

Namun begitu ketulusan doktor-doktor swasta juga memainkan peranan signifikan dalam melaporkan kes-kes pengguguran janin kepada pihak berkuasa. Terdapat sebahagian klinik swasta telah berkompromi untuk menyembunyikan pengguguran janin bagi pihak pesakit mereka. Apabila hal ini berlanjutan menyebabkan opsyen sebagai seorang doktor tercemar umpama satu titik nila, rosak susu sebelangga. Negara kita tidak seperti negara vietnam kesan berdekad lamanya pengguguran janin masih terkesan sehingga kini semasa pemerintahan komunis menghadkan setiap keluarga mempunyai 2 orang anak sebagai polisi dalam perancangan keluarga bagi mengurangkan populasi penduduk. Pengguguran janin bukan satu isu tabu di Vietnam. Maka tidak hairanlah negara Vietnam suatu ketika dahulu merupakan negara yang tertinggi memiliki kes pengguguran janin. Tetapi Malaysia adalah negara berdaulat yang dipimpin seorang khalifah unggul yang menjadikan setiap permasalahan yg timbul  diselesaikan tanpa berpaling daripada al-quran dan as-sunnah.

Seterusnya, ada juga segelintir remaja hamil luar nikah memilih untuk bersalin di hospital yang  jauh daripada tempat tinggal  untuk mengelakkan ahli keluarga mengetahui tentang kehamilan tersebut. Mereka sanggup berbohong dengan memberi alasan seperti ingin mencari kerja, menumpang di rumah kawan, ada kerja di luar kawasan dan sebagainya. Tidaklah sesuatu yang pelik jika mereka sempat untuk berlakon seperti  biasa setelah melahirkan bayi. Hal ini kerana tempoh minimum berpantang adalah 44 hari. Tempoh tersebut cukup untuk pemulihan organ dalaman wanita  serta bukan satu masa yang lama untuk menyembunyikan kelahiran. Kebiasaannya setelah kelahiran berlaku mereka akan memberikan bayi tersebut kepada keluarga angkat yang tidak mempunyai anak. Bukan itu sahaja, satu lagi maklumat yang diperolehi menyatakan kebanyakkan remaja yang terlanjur sehingga hamil luar nikah datang daripada keluarga yang berpendapatan rendah (miskin) terutamanya di luar bandar. Kekurangan perhatian yang diberikan ibu bapa adalah faktor perdana penglibatan remaja dalam dunia seksualiti. Mereka tinggal di kawasan luar bandar yang dikelilingi ladang sawit dan getah. Kawasan tersebut jauh dan sunyi serta tidak ramai orang berada dalam satu-satu tempat. Ia  lebih memudahkan mereka melampiaskan nafsu hanya beralaskan tikar sahaja

Asbab terjadinya kes-kes tersebut jika dibiarkan akan menjadikan ia terus berulang tanpa nokhtah. Perasaan takut anak remaja tidak lagi mampu menjadikan mereka gentar dengan kesalahan yang dilakukan. Perubahan yang merentasi zaman menyebabkan budaya barat mula diterima  pakai oleh remaja tanpa segan silu. Keadaan tersebut bukan hanya sekadar fantasi drama bersiri yang disiarkan di kaca televisyen tetapi realiti permasalahan sebenar yang melanda remaja. Justeru satu idealisasi yang bernas perlu diketengahkan  bagi menurunkan kes salah laku yang melibatkan gejala seksual. Bukankah pendidikan awal bermula di rumah ?. Konklusinya, sebelum luka menjadi nanah jurang yang dilihat merenggangkan hubungan antara ibu bapa dan anak-anak perlu segera dirawat  ibarat reformis melentur buluh biar daripada rebungnya.

Anak adalah satu amanah yang dititipkan oleh Allah SWT kepada ibu bapa untuk disemai kasih sayang dan cinta sebaiknya. Didikan dan asuhan yang berlandaskan syariat akan memperlihatkan acuan yang terhasil sama ada baik atau sebaliknya. Bahkan dalam al-Quran, Allah SWT mengklafisifikasikan kedudukan anak kepada empat golongan iaitu golongan yang menjadikan anak sebagai musuh, anak sebagai ujian dan fitnah, anak sebagai perhiasan dan anak sebagai penyejuk mata hati. Swadaya dan kudrat membimbing anak-anak diperlukan bagi membentuk mereka menjadi kelompok qurrataa’yun (penyejuk mata). Tambahan doa berterusan daripada ibu bapa adalah perkara yang tidak akan memisahkan hubungan erat terhadap anak-anak. Doa mereka ibarat senjata yang paling ampuh sebagai penawar membentuk jati diri anak-anak berlandaskan syariat Islam. Tetapi tidak dinafikan untuk membentuk peribadi mereka dalam kelompok tersebut bukan sesuatu yang mudah dalam zaman yang semakin mencabar. Namun itulah hakikat tanggungjawab terhadap anak-anak yang perlu dilaksanakan.

Kesimpulanya, sebelum retak menanti belah, sebelum bisul menjadi nanah dan sebelum nasi menjadi bubur, obligasi melaksanakan tanggungjawab oleh semua pihak haruslah dimainkan bagi membendung gejala seksual daripada terus menjadi barah dalam masyarakat. Remaja adalah aset negara dan bakal menerajui pemerintahan. Justeru perubahan kognitif yang melanda remaja menjadikan mereka bukan lagi anak kecil, tetapi anak muda yang sudah pandai berfikir, bertindak, dan membuat keputusan sendiri. Nelson Mandela pernah berkata, “jika hendak melihat sesebuah negara, lihatlah generasi mudanya.”

Kenyataan tersebut seharusnya kita hayati dan fahami agar  kemaslahatan anak bangsa akan terbela. Akhir sekali, perlaksanaan sesuatu perkara yang dinilai mendatangkan keburukan berbanding kebaikan seharusnya kembali berpaksikan hukum dan peraturan syarak agar tidak mendatangkan malapetaka kepada negara kelak. Setiap langkah yang bakal dilaksanakan demi  kepentingan semua pihak perlu dipertimbangkan antara pro dan kontra demi menjulang panji negara Malaysia di puncak jagat.